**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ Δ΄**

**ΔΙΑΡΚΗΣ ΕΠΙΤΡΟΠΗ ΚΟΙΝΩΝΙΚΩΝ ΥΠΟΘΕΣΕΩΝ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 13 Δεκεμβρίου 2022, ημέρα Τρίτη και ώρα 13.15΄, συνεδρίασε, στην Αίθουσα «Προέδρου Αθανασίου Κωνστ. Τσαλδάρη» (223) του Μεγάρου της Βουλής, η Διαρκής Επιτροπή Κοινωνικών Υποθέσεων, υπό την Προεδρία του Προεδρεύοντος αυτής, κ. Μιλτιάδη Χρυσομάλλη, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Εργασίας και Κοινωνικών Υποθέσεων «Σπίτι μου – στεγαστική πολιτική για τους νέους, αξιοποίηση της δημόσιας περιουσίας για κοινωνική κατοικία, στεγαστική αποκατάσταση πυρόπληκτων στην περιοχή «Μάτι» και άλλες διατάξεις.». (3η συνεδρίαση).

Στη συνεδρίαση παρέστησαν, ο Υφυπουργός Εργασίας και Κοινωνικών Υποθέσεων, κ. Παναγιώτης Τσακλόγλου, καθώς και αρμόδιοι υπηρεσιακοί παράγοντες.

Ο Προεδρεύων της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Ακτύπης Διονύσιος, Βαρτζόπουλος Δημήτριος, Δαβάκης Αθανάσιος, Βρυζίδου Παρασκευή, Γιόγιακας Βασίλειος, Ευθυμίου Άννα, Ιατρίδη Τσαμπίκα (Μίκα), Καλογιάννης Σταύρος, Κεφαλά Μαρία – Αλεξάνδρα, Κόλλιας Κωνσταντίνος, Κρητικός Νεοκλής, Λεονταρίδης Θεόφιλος, Λιάκος Ευάγγελος, Λιούπης Αθανάσιος, Μαντάς Περικλής, Μαραβέγιας Κωνσταντίνος, Μαρκόπουλος Δημήτριος, Μπλούχος Κωνσταντίνος, Οικονόμου Βασίλειος, Πνευματικός Σπυρίδων, Σαλμάς Μάριος, Σκόνδρα Ασημίνα, Τζηκαλάγιας Ζήσης, Τσιλιγγίρης Σπυρίδων (Σπύρος), Φωτήλας Ιάσονας, Χρυσομάλλης Μιλτιάδης (Μίλτος), Αβραμάκης Ελευθέριος, Αυγέρη Θεοδώρα (Δώρα), Βαρδάκης Σωκράτης, Βαρεμένος Γεώργιος, Γεροβασίλη Όλγα, Θραψανιώτης Εμμανουήλ, Μεϊκόπουλος Αλέξανδρος, Μπαλάφας Ιωάννης, Μπάρκας Κωνσταντίνος, Ξενογιαννακοπούλου Μαρία – Ελίζα (Μαριλίζα), Σκουρλέτης Παναγιώτης (Πάνος), Τριανταφυλλίδης Αλέξανδρος (Αλέκος), Φωτίου Θεανώ, Μουλκιώτης Γεώργιος, Μπαράν Μπουρχάν, Πουλάς Ανδρέας, Φραγγίδης Γεώργιος, Κατσώτης Χρήστος, Δελής Ιωάννης, Στολτίδης Λεωνίδας, Αθανασίου Μαρία, Ασημακοπούλου Σοφία-Χάιδω, Απατζίδη Μαρία και Γρηγοριάδης Κλέων.

**ΜΙΛΤΙΑΔΗΣ ΧΡΥΣΟΜΑΛΛΗΣ (Προεδρεύων της Επιτροπής):** Κύριες και κύριοι Βουλευτές, ξεκινά η τρίτη συνεδρίαση της Διαρκούς Επιτροπής Κοινωνικών Υποθέσεων με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Εργασίας και Κοινωνικών Υποθέσεων με τίτλο «Σπίτι μου – στεγαστική πολιτική για τους νέους, αξιοποίηση της δημόσιας περιουσίας για κοινωνική κατοικία, στεγαστική αποκατάσταση πυρόπληκτων στην περιοχή «Μάτι» και άλλες διατάξεις.»».

Πριν εισέλθουμε στη συζήτηση επί των άρθρων, προχωρούμε στην ψήφιση επί της αρχής.

Τον λόγο έχει η Εισηγήτρια της Πλειοψηφίας, κυρία Μαρία-Αλεξάνδρα Κεφάλα.

**ΜΑΡΙΑ-ΑΛΕΞΑΝΔΡΑ ΚΕΦΑΛΑ (Εισηγήτρια της Πλειοψηφίας):** Υπέρ.

**ΜΙΛΤΙΑΔΗΣ ΧΡΥΣΟΜΑΛΛΗΣ (Προεδρεύων της Επιτροπής):** Τον λόγο έχει η Εισηγήτρια της Μειοψηφίας, κυρία Θεανώ Φωτίου.

**ΘΕΑΝΩ ΦΩΤΙΟΥ (Εισηγήτρια της Μειοψηφίας):** Επιφύλαξη.

**ΜΙΛΤΙΑΔΗΣ ΧΡΥΣΟΜΑΛΛΗΣ (Προεδρεύων της Επιτροπής):** Τον λόγο έχει ο Ειδικός Αγορητής του Κινήματος Αλλαγής, κ. Γεώργιος Μουλκιώτης.

**ΓΕΩΡΓΙΟΣ ΜΟΥΛΚΙΩΤΗΣ (Ειδικός Αγορητής του Κινήματος Αλλαγής):** Επιφύλαξη.

**ΜΙΛΤΙΑΔΗΣ ΧΡΥΣΟΜΑΛΛΗΣ (Προεδρεύων της Επιτροπής):** Τον λόγο έχει ο Ειδικός Αγορητής του Κ.Κ.Ε., κ. Ιωάννης Δελής.

**ΙΩΑΝΝΗΣ ΔΕΛΗΣ (Ειδικός Αγορητής του Κ.Κ.Ε.):** Επιφύλαξη.

**ΜΙΛΤΙΑΔΗΣ ΧΡΥΣΟΜΑΛΛΗΣ (Προεδρεύων της Επιτροπής):** Τον λόγο έχει ο Ειδική Αγορήτρια της Ελληνικής Λύσης-Κυριάκος Βελόπουλος, κυρία Μαρία Αθανασίου.

**ΜΑΡΙΑ ΑΘΑΝΑΣΙΟΥ (Ειδική Αγορήτρια της Ελληνικής Λύσης-Κυριάκος Βελόπουλος):** Επιφύλαξη.

**ΜΙΛΤΙΑΔΗΣ ΧΡΥΣΟΜΑΛΛΗΣ (Προεδρεύων της Επιτροπής):** Τον λόγο έχει η Ειδική Αγορήτρια του ΜέΡΑ25, κυρία Μαρία Απατζίδη.

**ΜΑΡΙΑ ΑΠΑΤΖΙΔΗ (Ειδική Αγορήτρια του ΜέΡΑ25):** Καταψηφίζουμε, κύριε Πρόεδρε.

**ΜΙΛΤΙΑΔΗΣ ΧΡΥΣΟΜΑΛΛΗΣ (Προεδρεύων της Επιτροπής):** Συνεπώς, το σχέδιο νόμου του Υπουργείου Εργασίας και Κοινωνικών Υποθέσεων «Σπίτι μου – στεγαστική πολιτική για τους νέους, αξιοποίηση της δημόσιας περιουσίας για κοινωνική κατοικία, στεγαστική αποκατάσταση πυρόπληκτων στην περιοχή «Μάτι» και άλλες διατάξεις.», γίνεται δεκτό, επί της αρχής, κατά πλειοψηφία.

Ξεκινάμε με την Εισηγήτρια της Πλειοψηφίας, κυρία Κεφάλα, Βουλευτή Ιωαννίνων.

**ΜΑΡΙΑ-ΑΛΕΞΑΝΔΡΑ ΚΕΦΑΛΑ (Εισηγήτρια της Πλειοψηφίας):** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, λάβαμε χρήσιμα στοιχεία, δεδομένα και παρατηρήσεις και στην προηγούμενη συνεδρίαση της Επιτροπής.

Ωστόσο, οι προσδοκίες όλων μας για την ουσία της παρούσας νομοθετικής ρύθμισης και οι βασικοί πυλώνες της παραμένουν στη σωστή κατεύθυνση. Κοιτάμε το πρόβλημα κατάματα και προχωράμε δίνοντας λύσεις. Λύσεις θετικές, λύσεις αναγκαίες που απαντούν στις επιταγές του σήμερα.

Ακούσαμε διαφορετικές προσεγγίσεις και κατά την πρώτη ανάγνωση και κάποιες από αυτές δεν σας κρύβω πραγματικά με προβλημάτισαν. Δυσκολεύομαι να πιστέψω ότι αδυνατούν ορισμένοι συνάδελφοι να αντιληφθούν την ουσία του νομοσχεδίου. Την στάση τους μπορώ να την αποδώσω μόνο σε μικροκομματική οπτική και στείρα αντιπολίτευση.

Και παρά το γεγονός ότι έχουν πάρει απαντήσεις από τον ίδιο τον Υπουργό δεν μπορώ να μην σταθώ σε μερικά σημεία των χθεσινών τοποθετήσεων. Χαρακτήρισαν οι κύριοι συνάδελφοι το νομοσχέδιο προεκλογικό, επικοινωνιακού τύπου, που με πέντε προγράμματα επιχειρεί να εξαπατήσει νέους, φτωχούς, ευάλωτους, ιδιοκτήτες ακινήτων. Μα πώς είναι δυνατόν να ακούγονται τέτοια πράγματα; Είναι προεκλογική φωτοβολίδα η επανεκκίνηση της στεγαστικής πολιτικής του κράτους, μετά από πολλά χρόνια; Είναι εξαπάτηση η δήλωση της αλήθειας για τις οικονομικές δυνατότητες της Πολιτείας; Κάπου τα έχετε μπερδέψει και σε ένα νομοσχέδιο κοινωνικό, σε ένα νομοσχέδιο χωρίς ιδεολογικό πρόσημο. Περίμενα να συμφωνήσουμε τουλάχιστον στα βασικά.

Την ίδια στιγμή που εκφράζετε τη δυσαρέσκειά σας για το αυξημένο κόστος στέγης των νοικοκυριών, απορρίπτετε το Πρόγραμμα «Σπίτι μου» και την αμέσως επόμενη μας μέμφεστε ότι αυτό αφορά λίγους και πλούσιους. Δηλαδή, ο εργαζόμενος των 833 ευρώ είναι πλούσιος, κατά τον ΣΥΡΙΖΑ.

Ζείτε σε μια στείρα άρνηση, άρνηση σε όλα.

Ακούστηκε, επίσης, πως με το παρόν νομοσχέδιο ωθούμε τη νέα γενιά στη μέγγενη των «κόκκινων δανείων». Πουθενά λογική και σε αυτό. Τι προτείνετε δηλαδή; Να απαγορευτεί η χορήγηση δανείων, γιατί υπάρχει κάποια πιθανότητα, κάποια στιγμή, στο μέλλον να «κοκκινήσουν»; Άρα να απαγορεύσουμε στα αυτοκίνητα να κινούνται στους δρόμους, γιατί μπορεί κάποια στιγμή να τρακάρουν;

Στέκομαι σε μια άλλη ανακρίβεια. Μας κατηγορείτε ότι παραχωρούμε την ακίνητη περιουσία του Δημοσίου υπέρ εργολάβων. Μα πόσο πιο ξεκάθαρα να το πούμε; Διατίθεται η αδρανής ακίνητη περιουσία του Δημοσίου χωρίς να χάνεται η κυριότητα της γης. Η συμμετοχή των ιδιωτών θα είναι σημαντική για την ταχύτερη προσφορά κοινωνικής στέγης. Είναι ευρέως διαδεδομένη πρακτική σε πολλές ανεπτυγμένες χώρες, στην Ευρώπη, Αυστρία, Ολλανδία, ακόμη και στη σοσιαλιστική Ισπανία και κλείνω αυτό το κομμάτι με ένα σχόλιο για τις προτάσεις σας. Μια φράση μόνο, «Όλα σε όλους, τα πάντα στους πάντες και τελικά τίποτα σε κανέναν». Και από τη στιγμή που δεν θα χρειαστεί να τα υλοποιήσετε ,κιόλας, δεν έχετε και λόγο ανησυχίας.

Κύριε Πρόεδρε, κυρίες και κύριοι συνάδελφοι, συνεχίζω επί των άρθρων του νομοσχεδίου. Στο πρώτο μέρος προσδιορίζονται ο σκοπός και το αντικείμενο του νόμου μέσα από τα δύο πρώτα άρθρα. Αναφέρω επιγραμματικά: Καθιέρωση μορφών στεγαστικής συνδρομής για νέους με τη χορήγηση χαμηλότοκων ή και άτοκων δανείων. Σύμπραξη δημοσίου και ιδιωτικού τομέα στην αξιοποίηση ακινήτων του Δημοσίου για τη διάθεση τους, ως κατοικιών, έναντι μικρού ελεγχόμενου μισθώματος. Αξιοποίηση ακίνητης περιουσίας του Κράτους για να στεγαστούν ευάλωτες ομάδες συμπολιτών μας. Διευκόλυνση αξιοποίησης της δημόσιας περιουσίας προς το σκοπό της κοινωνικής κατοικίας.

Στεγαστική αποκατάσταση των πυρόπληκτων στην περιοχή «Μάτι» Αττικής.

Επίλυση ζητημάτων, που σχετίζονται με οικισμούς, που έχει ανεγείρει ο πρώην Οργανισμός Εργατικής Κατοικίας (Ο.Ε.Κ.).

Διοικητικών ζητημάτων του Ναυτικού Απομαχικού Ταμείου (Ν.Α.Τ.) και του Ταμείου

Επικουρικής Κεφαλαιοποιητικής Ασφάλισης (Τ.Ε.Κ.Α.) και επίλυση εκκρεμών ασφαλιστικών ζητημάτων.

Μέρος Β΄, άρθρα 3 έως 9, «Διευκολύνσεις για απόκτηση στέγης», απαρτίζεται από τρία κεφάλαια, καθένα από τα οποία αντιμετωπίζει το πρόβλημα της έλλειψης στέγης για πολλά νέα άτομα ή νέα ζευγάρια και την απουσία πολιτικών για την αύξηση της προσφοράς στέγης.

Στο κεφάλαιο αυτό, θεσπίζονται με τα άρθρα 3 και 4, το Πρόγραμμα χαμηλότοκων ή άτοκων δανείων «Σπίτι μου» και καθορίζονται οι βασικοί όροι που το διέπουν. Μπαίνουν τα ηλικιακά όρια 25 με 39 ετών, γίνεται ειδική αναφορά στους τρίτεκνους και στους πολύτεκνους, στους οποίους το επιτόκιο θα είναι μηδενικό. Υπάρχει ειδικός όρος κατά τον οποίο, όταν ο αιτών είναι νέο ζευγάρι το οποίο κατά την ημερομηνία αίτησης έχει τρία και πλέον τέκνα ή όταν είναι νέος ή νέο ζευγάρι και κατά την διάρκεια αποπληρωμής του δανείου έχει αποκτήσει τρία τέκνα, τότε οι τόκοι του δανείου και του επιτοκίου κυμαινόμενου ή σταθερού θα καταβάλλονται από τη Δημόσια Υπηρεσία Απασχόλησης (Δ.ΥΠ.Α.) και τα στεγαστικά δάνεια θα χορηγούνται άτοκα, επαναλαμβάνω.

Επίσης, καθορίζονται οι βασικοί όροι της συναλλαγής και του χορηγούμενου δανείου στο πλαίσιο του Προγράμματος. Μέγιστη αξία ακινήτου 200.000 ευρώ, εμβαδό έως 150 τετραγωνικά μέτρα (τ.μ.), ύψος δανείου έως 150.000 ευρώ, διάρκεια έως 30 χρόνια. Χρηματοδότηση του δανείου 75% από τη Δημόσια Υπηρεσία Απασχόλησης (Δ.ΥΠ.Α.) και το υπόλοιπο από τράπεζα, με μέγιστο ποσοστό χρηματοδότησης επί της αξίας του ακινήτου 90%.

Προϋπόθεση για τη λήψη του δανείου θα είναι οι νέοι να έχουν ετήσιο καθαρό εισόδημα, τουλάχιστον, 10.000 ευρώ, για να καλύψουμε και την πιστοληπτική τους ικανότητα και το ανώτατο όριο διαμορφώνεται στα 16.000 ευρώ για τον άγαμο, στα 24.000 ευρώ για το ζευγάρι, με προσαύξηση 3.000 ευρώ για κάθε παιδί, που είναι και τα κριτήρια του Επιδόματος Θέρμανσης.

Με το Κεφάλαιο Β΄, εισάγουμε την κοινωνική αντιπαροχή.

Αφορά στη σύμπραξη με τον ιδιωτικό τομέα για την αξιοποίηση αδόμητων και δομημένων ακινήτων των φορέων Γενικής Κυβέρνησης, ώστε να διατεθούν ως κοινωνικές κατοικίες έναντι μειωμένου και ελεγχόμενου μισθώματος.

Η διατύπωση είναι σαφής και εξυπηρετεί στο ακέραιο τον σκοπό της.

Συναντώνται ο ιδιωτικός και ο δημόσιος τομέας προς όφελος της κοινωνίας.

Το μοντέλο της κοινωνικής αντιπαροχής είναι ελκυστικό προς ιδιώτες επενδυτές ή κατασκευαστές και παράλληλα, διασφαλίζονται το δημόσιο συμφέρον και ο δημόσιος σκοπός παροχής σύγχρονων κοινωνικών κατοικιών.

Επίσης, τα ακίνητα που αναγείρονται κατόπιν σύμβασης κοινωνικής αντιπαροχής, επιτρέπεται η σύναψη συμβάσεων μίσθωσης, με δικαίωμα προαίρεσης για την εξαγορά οριζόντιας ιδιοκτησίας από τους δικαιούχους, η οποία ισχύει μόνο μετά από τη μετεγγραφή της στο οικείο Υποθηκοφυλακείο ή την εγγραφή της στο οικείο Κτηματολόγιο.

Καθορίζονται οι βασικοί όροι της σύμβασης της κοινωνικής αντιπαροχής, οι οποίοι έγκειται στο χρόνο εκμετάλλευσης του ακινήτου από τον ανάδοχο και στο ποσοστό των οριζόντιων ιδιοκτησιών που εκμισθώνονται προς δικαιούχους.

Στο Κεφάλαιο Γ΄ του Μέρους Β΄ του νομοσχεδίου, μέσα από τα άρθρα 8 και 9, αντίστοιχα, καθιερώνονται τα προγράμματα «Κάλυψη» και «Ανακαινίζω - Νοικιάζω», με βασικό σκοπό την κάλυψη στεγαστικών αναγκών ευάλωτων νέων ωφελούμενων του Ελάχιστου Εγγυημένου Εισοδήματος.

Πρόκειται για αξιοποίηση ιδιωτικών ακινήτων, τα οποία έχουν ήδη, χρησιμοποιηθεί στο πλαίσιο των προγραμμάτων «ESTIA II» και «ESTIA 2021».

Η υλοποίηση γίνεται από τη Γενική Γραμματεία Κοινωνικής Αλληλεγγύης και Καταπολέμησης της Φτώχειας, η οποία καλύπτει τις δαπάνες για επισκευές των φθορών που διαπιστώνονται στα ακίνητα κατά την παραλαβή τους, μετά από τη λήξη των μισθώσεων που έχουν συναφθεί στο πλαίσιο των προγραμμάτων «ESTIA II» και «ESTIA 2021» και πριν την εκμίσθωση τους στο πλαίσιο του Προγράμματος «Κάλυψη».

Επίσης, ρυθμίζονται οι βασικοί όροι του Προγράμματος «Ανακαινίζω - Νοικιάζω», οι οποίοι αφορούν, ιδίως τις προϋποθέσεις, τις οποίες οφείλουν να πληρούν οι ιδιοκτήτες ή επικαρπωτές ακινήτων για να συμμετέχουν στο πρόγραμμα, καθώς και τις προϋποθέσεις που απαιτούνται για την επιδότηση της ανακαίνισης των επιλέξιμων ακινήτων.

Η παραχώρηση αυτών των κενών ιδιωτικών κατοικιών για εκμίσθωση, αυξάνει το κοινωνικό στεγαστικό απόθεμα, αναβαθμίζοντας την ποιότητα των παλαιών και συχνά αδρανών ιδιωτικών ακινήτων, προσφέροντας σε ευάλωτους νέους και νέα ζευγάρια προσιτή στέγη εξομαλύνοντας το υψηλό στεγαστικό κόστος.

Με τις ρυθμίσεις του Μέρους Γ΄ του νομοσχεδίου, άρθρα 10 έως 13, αντιμετωπίζονται προβλήματα που εμποδίζουν την αξιοποίηση των ακινήτων του Δημοσίου, με σκοπό, ιδίως την κοινωνική κατοικία.

Ειδικότερα, αντιμετωπίζονται η έλλειψη ειδικής πολεοδομικής διάταξης για την κοινωνική κατοικία, η βραδύτητα στον προσδιορισμό ιδιοκτησιακών δικαιωμάτων του Δημοσίου σε περιπτώσεις ρυμοτόμησης και η αδράνεια ακινήτων που έχουν διατεθεί για δημόσιο σκοπό.

Εδώ με το άρθρο 12, όλοι οι φορείς της Γενικής Κυβέρνησης, υποχρεούνται να εξετάσουν τις παραχωρήσεις ακινήτων που έχουν πραγματοποιήσει κατά χρήση ή κυριότητα για την εκπλήρωση συγκεκριμένου δημόσιου σκοπού. Εάν σκοπός δεν έχει εκπληρωθεί εντός δεκαπενταετίας από την παραχώρηση, τότε ο φορέας είναι υποχρεωμένος να την ανακαλέσει.

Mε τα άρθρα 14 με 20 που απαρτίζουν το τέταρτο μέρος του νομοσχεδίου περιγράφεται και οριοθετείται η αξιοποίηση της δωρεάς της Κυπριακής Δημοκρατίας που προβλέπεται στο από 19.10.2021 Μνημόνιο Συνεργασίας μεταξύ της Ελληνικής Δημοκρατίας και της Κυπριακής Δημοκρατίας για την υλοποίηση έργων υποδομής για την ανασυγκρότηση και αναβάθμιση των πυρόπληκτων περιοχών της Ανατολικής Αττικής που κυρώθηκε με το νόμο 4888/2022 ως αντικείμενο του Προγράμματος Στεγαστικής Αποκατάστασης των Πυρόπληκτων από την πυρκαγιά της 23ης και 24ης Ιουλίου του 2018 στην περιοχή «Μάτι» της Ανατολικής Αττικής.

Αυτή η σημαντική από κάθε άποψη δωρεά για την αποκατάσταση των ζημιών της καταστροφής που συντελέστηκε το καλοκαίρι του 2018 δεν βαλτώνει, αλλά προχωρά. Μάλιστα δρομολογούνται όλες οι φάσεις των έργων μέχρι και η διαχείρισή τους μετά την παραλαβή των κατασκευών.

Πιο συγκεκριμένα ορίζεται το αντικείμενο του εν λόγω Προγράμματος «Ανέγερση Κοινωνικών Κατοικιών» για τους δικαιούχους στα οριζόμενα ακίνητα, η αναθέτουσα Αρχή για την κατασκευή των κατοικιών, το Υπουργείο Περιβάλλοντος και Ενέργειας το οποίο δια μέσου του Υπουργού δύναται να ορίσει ως αναθέτουσα Αρχή το Τεχνικό Επιμελητήριο Ελλάδος, ο φορέας διαχείρισης των οριζόντιων ιδιοκτησιών των κατασκευών που αυτός θα είναι ένας νέος Ειδικός Φορέας Διαχείρισης που θα συστήσουν οι Δήμοι Μαραθώνος και Ραφήνας – Πικερμίου, ο τρόπος χρηματοδότησης του έργου η δωρεά της Κυπριακής Δημοκρατίας και σε περίπτωση υπέρβασης του ποσού της δωρεάς με πόρους του κρατικού προϋπολογισμού, οι δικαιούχοι των κατοικιών και η διαδικασία παραχώρησης, οι σχετικές υποχρεώσεις των παραχωρησιούχων, καθώς και η διαδικασία ανάκλησης της παραχώρησης.

Οι αξιολογούμενες ρυθμίσεις του πέμπτου μέρους( άρθρα 21 με 24) αντιμετωπίζουν συγκεκριμένα ζητήματα της Δημόσιας Υπηρεσίας Απασχόλησης που αφορούν στη διευθέτηση υποχρεώσεων σχετικών με τα ακίνητα που έχει κληρονομήσει από τον καταργηθέντα Οργανισμού Εργατικής Κατοικίας (Ο.Ε.Κ.), ως καθολική διάδοχος αυτού και στον επαναπροσδιορισμό των εισοδηματικών προϋποθέσεων για παροχές προς ανέργους και αναζητούντες εργασία.

Στο άρθρο 22, ρυθμίζονται ζητήματα για υφιστάμενες μισθώσεις ακινήτων του πρώην Ο.Ε.Κ. που αφορούν τη μεταβατική περίοδο μέχρι τη διενέργεια των δημοπρασιών εκμίσθωσης ακινήτων που βρίσκονται σε οικισμούς εργατικών κατοικιών.

Στέκομαι στο άρθρο 23, όπου ορίζεται η διαδικασία κατάργησης του πίνακα επιλαχόντων κληρούχων κατοικιών του πρώην Οργανισμού Εργατικής Κατοικίας. Ειδικότερα, αναφέρεται πως παραμένουν αδιάθετες κατοικίες σε οικισμούς του πρώην Ο.Ε.Κ. μετά από την παρέλευση 25 ετών από τη διενέργεια της κλήρωσης για την επιλογή των παραχωρησιούχων οικιστών. Η ΔΥΠΑ εκδίδει δημόσια πρόσκληση προς τους επιλαχόντες κληρικούς των άνω οικισμών και τους αναζητεί, προκειμένου να τους παραχωρήσει τις αδιάθετες κατοικίες κατά τη σειρά της κλήρωσης.

Εν συνεχεία, προβλέπεται ότι μετά την πάροδο έξι μηνών από την παρούσα πρόσκληση αποσβήνεται το δικαίωμα των επιλαχόντων κληρούχων που δεν έχουν προσέλθει για παραχώρηση αδιάθετης κατοικίας του αντίστοιχου οικισμού και ο σχετικός πίνακας επιλαχόντων κληρούχων παύει να ισχύει μετά την έκδοση διαπιστωτικής απόφασης του Δ.Σ. της ΔΥΠΑ. Έτσι μπορούν πραγματικά να αξιοποιηθούν και αυτά τα αδιάθετα ακίνητα και να χρησιμοποιηθούν από ανθρώπους που πραγματικά τα χρειάζονται.

Στο έκτο μέρος του νομοσχεδίου (άρθρα 25 με 32) περιέχονται ασφαλιστικές διατάξεις που ρυθμίζουν ζητήματα του Ναυτικού Απομαχικού Ταμείου (Ν.Α.Τ.) και του Ταμείου Επικουρικής Κεφαλαιοποιητικής Ασφάλισης, καθώς και ζητήματα ασφαλιστικής νομοθεσίας.

Προχωράμε στο έβδομο μέρος του νομοσχεδίου με τα άρθρα 33 και 34. Ειδικότερα με το άρθρο 33 τροποποιείται η παράγραφος 1 του άρθρου 9 του νόμου 2336 του 1995 που αφορά τις διατακτικές σίτισης.

Με την αξιολογούμενη ρύθμιση προβλέπεται ότι οι διατακτικές σίτισης που χορηγούνται προς τους εργαζομένους θεωρούνται παροχή σε είδος αναγκαία για τη λειτουργία της επιχείρησης και δεν υπόκεινται σε ασφαλιστικές εισφορές, όταν η αξία τους δεν υπερβαίνει το ποσό των 7 ευρώ ανά εργάσιμη ημέρα και ανταλλάσσονται μόνο με γεύματα, έτοιμα φαγητά, τρόφιμα έτοιμα προς κατανάλωση, ροφήματα σε συμβεβλημένο δίκτυο καταστημάτων, εξυπακούεται, βέβαια, στη βάση συμβάσεων μεταξύ του εργοδότη, του εκδότη των διατακτικών σίτισης και των καταστημάτων.

Επιπλέον, τροποποιείται και επικαιροποιείται η λίστα με τις εξαιρέσεις από τον υπολογισμό του εισοδήματος από μισθωτή εργασία.

Τέλος, στο όγδοο μέρος με το άρθρο 35 περιέχονται νομοθετικές εξουσιοδοτήσεις για τη ρύθμιση λεπτομερειακών και τεχνικών ζητημάτων του νόμου.

Κλείνοντας θέλω να πω ότι είναι ένα μεστό νομοσχέδιο, πυκνογραμμένο, με ουσία που δεν χωρά αμφισβήτηση. Μέσα στις λίγες σελίδες του καταφέρνει να αποτυπώσει το απόσταγμα πολύς δουλειάς και συμπυκνωμένης εμπειρίας και γνώσης.

Σας ευχαριστώ πολύ.

**ΜΙΛΤΙΑΔΗΣ ΧΡΥΣΟΜΑΛΛΗΣ (Προεδρεύων της Επιτροπής)**: Ευχαριστούμε την κυρία Κεφάλα για την τήρηση του χρόνου, να το τονίσουμε αυτό.

Τον λόγο έχει η κυρία Φωτίου.

**ΘΕΑΝΩ ΦΩΤΙΟΥ (Εισηγήτρια της Μειοψηφίας):** Ευχαριστώ, κύριε Πρόεδρε. Πανωλεθρία της κυβέρνησης στην ακρόαση των φορέων, στο σχέδιο νόμου «Σπίτι μου». Από τις 16 κληθέντες φορείς, το υποστήριξε η εκπρόσωπος των τραπεζών και ο διορισμένος διοικητής της ΔΥΠΑ του πρώην ΟΑΕΔ.

Συγκεκριμένα, άσκησαν κριτική στα εξής σημεία. Δεν διαβουλεύτηκαν σχεδόν με κανέναν από τους φορείς που κλήθηκαν, ούτε καν με το Σύλλογο Πυρόπληκτων στο Μάτι. Δεν αντιμετωπίζουν το τεράστιο στεγαστικό πρόβλημα της χώρας. Αφορά σε ελάχιστους και δεν ασχολείται καθόλου με το ζήτημα των ενοικίων που απασχολεί κυρίως τους νέους. Διαθέτουν 375 εκατ. ευρώ από τα αποθεματικά του πρώην ΟΕΚ, από τις εισφορές δηλαδή, όλων των εργαζομένων του ιδιωτικού τομέα για να δώσουν μόνο 2,5 χιλιάδες δάνεια σε νέους που έχουν εξασφαλισμένη εργασία - γιατί αλλιώς δεν μπορούν να το πάρουν - ή οικονομικά άνετους γονείς.

Σφοδρή κριτική ασκήθηκε στην κοινωνική αντιπαροχή όπου εκχωρούνται φιλέτα του κράτους, σε εργολάβους. Μας είπατε για 11 στρέμματα στην Κηφισιά, για 70 στη Λάρισα, για 20 στην Κομοτηνή και πάει λέγοντας. Εκχωρούνται λοιπόν, φιλέτα του δημοσίου του κράτους σε εργολάβους, χωρίς να έχει δικαίωμα το κράτος για την εκμετάλλευσή τους. Επαναλαμβάνω, χωρίς να έχει δικαίωμα το κράτος για την εκμετάλλευση τους. Μας είπαν, σχετικά με το πρόγραμμα «Κάλυψη», δεν είναι σωστό να εκδιώκονται οι νόμιμοι πρόσφυγες από την κατοικία για να στεγαστούν λιγότερο ευάλωτοι. Είπαν, χρησιμοποιείτε τον όρο «κοινωνική κατοικία» που δεν σημαίνει διαφορετική χρήση γης από τον όρο «κατοικία», με σκοπό να επιτρέψετε την εκτός σχεδίου δόμηση ακόμη και σε αγροτική γη. Αποκαλύφθηκε το πιο συγκλονιστικό, ότι η κυβέρνηση τριάμισι χρόνια τώρα δεν έχει κάνει τίποτε απολύτως για τους πυρόπληκτους στο Μάτι. Δεν γνωρίζει ούτε πόσοι είναι, πού θα στεγαστούν, πόσες κατοικίες θα φτιάξει με κόστος των 11 εκατομμυρίων της δωρεάς της Κύπρου, σε ένα οικόπεδο για το οποίο εκκρεμούν χίλιες ενστάσεις. Δηλαδή, δεν μπορεί να ξεκινήσει η όλη διαδικασία ούτε μετά από τρία χρόνια.

Με τις παρατηρήσεις των φορέων βεβαίως και συμφωνούμε. Πρέπει όμως εδώ, να απαντήσουμε, πριν ξεκινήσουμε στην κατ’ άρθρο ομιλία, σε όσα είπε χθες ο κ. Χατζηδάκης. Για το κόστος του προγράμματος και για τον αριθμό ωφελούμενων. Ψευδώς, λοιπόν, ισχυρίστηκε ο Υπουργός, ότι το κόστος του προγράμματος αυτού, «αυτού εδώ» έτσι είπε επί λέξει, είναι 1,8 δις για 135.000 ωφελούμενες. Είναι ντροπή αυτό που έγινε χτες. Αν υπήρχαν 1,8 δις σε αυτό το πρόγραμμα, θα υπήρχαν στον προϋπολογισμό που σε λίγη ώρα ξεκινάει. Μπορούμε δηλαδή, να λέμε τέτοια ψέματα; 1,8 δις δεν υπάρχουν για αυτό το πρόγραμμα στον προϋπολογισμό. Δεν υπάρχει τίποτα στο Ταμείο Ανάκαμψης, εκτός από το 1,3 εκατομμύρια για 100 κατοικίες. Ούτε ένα ευρώ παραπάνω.

Επειδή άκουσα την Εισηγήτρια Νέας Δημοκρατίας να μας κατηγορεί, ότι εμείς μιλήσαμε για ένα πρόγραμμα που ούτε ξέρουμε πόσο στοιχίζει, ούτε ξέρουμε πότε θα υλοποιηθεί κτλ., να την πληροφορήσω λοιπόν, ότι θα πω και αναλυτικά τα στοιχεία για το πόσο στοιχίζει το δικό σας πρόγραμμα. Το δικό σας πρόγραμμα, με βάση την έκθεση του Λογιστηρίου του Κράτους, στοιχίζει βία, 450 εκατομμύρια και αφορά σε ελάχιστους δυστυχώς. Πείτε μου αν είναι παραπάνω. Όχι 135.000, ούτε 15.000. Και αυτούς, όχι άμεσα, αλλά σε βάθος χρόνου. Πόσοι είναι άμεσα; Να μου πείτε τώρα.

Το πρόγραμμα του Σύριζα, το οποίο είναι κοστολογημένο, αφορά σε 400.000 νέους από 24 έως 44 ετών, αμέσως. Επαναλαμβάνω, αμέσως. Και στοιχίζει 255 εκατομμύρια κοστολογημένο μέχρι τελευταίας δεκάρας.

Δεύτερον. Το πρόγραμμα «Τράπεζα Στέγης» μέσα σε ένα χρόνο, εμείς λέμε, ότι αφορά 30.000 ανθρώπους, ζευγάρια και γενικότερα του πληθυσμού και το οποίο κοστίζει 200 εκατομμύρια. Ποιος κοροϊδεύει ποιον εδώ; Να μου εξηγήσετε ακριβώς τι συμβαίνει.

Πάμε τώρα στα άρθρα. Είπαμε και χτες, ότι πάνω από το 45% των νοικοκυριών στη χώρα, ξοδεύει περίπου το μισό εισόδημα σε έξοδα στέγης. Αυτό είναι η βόμβα στα θεμέλια του κράτους, ότι ένα στα δύο εξαιτίας αυτού ξοδεύει το μηνιαίο μισό εισόδημα σε έξοδα στέγης και παραπάνω βέβαια για τους ευάλωτους στο 80% του εισοδήματος του και όσο κατεβαίνουμε κάτω από τα 1.000 ευρώ εισόδημα, ένα στα δύο νοικοκυριά στερείται βασικών αγαθών.

Είπαμε ότι είμαστε οι πρώτοι στη χώρα σε αυτό το χάλι, με δεύτερη τη Βουλγαρία στο 17,6% του πληθυσμού. Είπαμε, ότι υπάρχουν 700.000 κόκκινα δάνεια που συνεχώς αυξάνονται την τριετία της Νέας Δημοκρατίας, 50.000 πλειστηριασμοί χωρίς προστασία της πρώτης κατοικίας. Έβαλε στο μάτι η κυβέρνηση Μητσοτάκη τα σπίτια του ελληνικού λαού, που αποτελούν τα 4/5 του πλούτου τους κατά την Τράπεζα της Ελλάδας και επιχειρεί τη μεγαλύτερη αναδιανομή πλούτου στην ιστορία της χώρας υπέρ τραπεζών, funds μεγάλου κεφαλαίου. Η τεράστια αύξηση των ενοικίων, οφείλεται κυρίως στην ανεξέλεγκτη εξάπλωση του Airbnb και δεν κάνει τίποτα η Κυβέρνηση.

Όσο, λοιπόν, όλα αυτά δεν αντιμετωπίζονται και όσο αντίθετα είναι σε ισχύ ο νόμος του Μητσοτάκη και η ανεξέλεγκτη εξάπλωση του Airbnb, οι προτάσεις της κυβέρνησης είναι κενές περιεχομένου, διότι ο κύριος Μητσοτάκης δεν ζει φαίνεται σε αυτή τη χώρα. Αυτό έχει φανεί και από το γεγονός, ότι ενέταξε για την κατοικία 1,3 εκατ. στο Ταμείο Ανάκαμψης έναντι 2,7 δισ. που ενέταξε η Πορτογαλία για τον ίδιο λόγο. Τώρα, επιχειρείτε με το παρόν νομοσχέδιο με καθρεφτάκια να κουκουλώσετε όλο αυτό το τεράστιο εκρηκτικό πρόβλημα που έχει η χώρα. Επιχορηγείτε τράπεζες και εργολάβους με χρήματα και ακίνητα του δημοσίου, ωθείτε τη νέα γενιά στη μέγγενη των κόκκινων δανείων, σήμερα, στη μεγαλύτερη περίοδο επισφάλειας, παραπέμπετε τα πάντα σε κοινές υπουργικές αποφάσεις και επιτόκια δανείων. Μας το εξήγησε η εκπρόσωπος τύπου των τραπεζών, ότι θα είναι κυμαινόμενο το επιτόκιο του δανείου για το καλό των δανειοληπτών και βέβαια δεν υπάρχει δημόσιος φορέας διαχείρισης όλης αυτής της στεγαστικής πολιτικής. Δεν υπάρχει και δεν έχετε ιδρύσει.

Εμείς, προτείνουμε δημόσια δομή σε επίπεδο Υφυπουργείου με ολόκληρη τη στελέχωσή του σε όλα τα επίπεδα για να διαχειριστεί τη στεγαστική κρίση. Όσο για τα χαμηλότοκα δάνεια για τους νέους, είπαμε και χθες ότι είναι άνθρακας ο θησαυρός. Αφορά σε 2500 δάνεια για νέους, ζευγάρια 25 - 39 χρόνων, τα οποία πρέπει να πληρώνουν ανελλιπώς για 30 χρόνια ένα δάνειο και αν κάποτε χάσουν τη δουλειά δεν έχουν πλάτες για να τους υποστηρίξει. Έτσι, θα χάσουν το δάνειο, αφού η τράπεζα διαχειρίζεται το σύνολο του δανείου.

Προφανώς, δεν αφορά σε ανέργους αλλά ούτε και χαμηλόμισθους του δημοσίου και δώσαμε δύο παραδείγματα. Ρώτησα τον Υπουργό. Μου τα διαψεύδει; Δεν απάντησε και τα ξαναδίνω για να ακούει ο καθένας. Για κατοικία 100.000 ευρώ, πρέπει να δώσει ο δανειολήπτης 10.000 αμέσως, δόσεις 300 ευρώ για 30 χρόνια , ή 500 ευρώ για 15 χρόνια. Διαλέξτε και παίρνετε. Το σπίτι αυτό που θα πάρει, ξέρετε τις τιμές της αγοράς, δεν μπορεί να καλύψει ένα νοικοκυριό σε βάθος τριακονταετίας για κατοικία 150.000 ευρώ. Χθες, ο Υπουργός είπε - ήταν και large - γιατί με 200.000 δάνειο δεν καλύπτουν τις ανάγκες μιας οικογένειας σε βάθος χρόνου; Ξέχασε να πει, ότι τα 50.000 είναι «μπροστάντζα» και θα πληρωθούν αμέσως. Να μας πείτε, πόσοι από αυτούς τους νέους έχουν 50 χιλιάρικα να δώσουν αμέσως και μετά να δίνουν δάνειο το μήνα, άνω των 800 ευρώ για 30 χρόνια. Να μας το πείτε.

Θα σας φέρουμε και αναλυτικά όλους τους πίνακες για το πόσα θα πληρώνουν ακριβώς για το δάνειο. Για κατοικία βεβαίως 150.000, θα πληρώσουν αμέσως 15.000 και 360 ευρώ το μήνα για 30 χρόνια ή 830 ευρώ το μήνα για 15 έτη με κυμαινόμενο επιτόκιο είπε η εκπρόσωπος των τραπεζών. Επομένως, τι κάνετε; Ελάχιστους νέους τους βάζετε στη μέγγενη των δανείων. Σήμερα για να βρουν οι τράπεζες ένα νέο target group, το οποίο τους λείπει από το πελατολόγιο, δηλαδή τους νέους. Αυτό είναι το εγκληματικό σχέδιο της Κυβέρνησης Μητσοτάκη.

Η κοινωνική αντιπαροχή. Εδώ πια και όλοι οι φορείς - άρθρα 5, 6, 7 - μίλησαν για αυτή την περιβόητη κοινωνική αντιπαροχή, όπου κάνετε κάτι καταπληκτικό. Ενώ σε κάθε αντιπαροχή που σήμερα ο ελληνικός λαός ήξερε και έκανε, έδινε το οικόπεδο του ένας ιδιώτης, έπαιρνε ένα ποσοστό 30%, 40%. Δηλαδή, τέσσερα διαμερίσματα στα δέκα, τα έπαιρνε αμέσως και τα εκμεταλλευόταν όπως θέλει. Τώρα ποιος τα παίρνει τα 4 στα 10; Κανείς. Ο εργολάβος. Θα είναι του δημοσίου. Πότε; Ρώτησα και τον Υπουργό χτες. Μετά από 99 χρόνια; Μετά από 60 χρόνια; Πότε θα είναι στην ιδιοκτησία του; Ιδιοκτησία μου απαντήσατε είναι από την πρώτη στιγμή. Ευχαριστώ πολύ. Ποιος τα διαχειρίζεται για να παίρνει το νοίκι; Ο εργολάβος. Για πόσα χρόνια; Ποιο νοίκι; Αυτά όλα θα καθοριστούν με ΚΥΑ. Επομένως, εσείς είσαστε πάλι οι χορηγοί των τραπεζών με δημόσιο χρήμα ή με δημόσια γη και ακίνητα.

Το πρόγραμμα «Κάλυψη». Μας είπατε ότι αφορούν χίλιες κατοικίες οι οποίες είναι για τους δικαιούχους του ελάχιστου εγγυημένου εισοδήματος. Ξέρετε πόσοι είναι αυτοί; Απαντήστε μου επιτέλους ένα νούμερο. Εσείς που τα ξέρετε όλα τα νούμερα. Οι όροι που θέτει στους ιδιοκτήτες του προγράμματος «ΕΣΤΙΑ». Να βγάλουμε, δηλαδή, μια ομάδα εξαιρετικά ευάλωτη, να βάλουμε μια άλλη ομάδα ευάλωτη. Σωστά; Όπως σας το είπαν και οι φορείς. Θα είναι και αυτό ανεφάρμοστο, γιατί εσείς θέλετε τα ενοίκια που θα δώσουν οι ιδιοκτήτες αυτά τα 1.000 σπίτια στο «ΕΣΤΙΑ», να είναι προσαυξημένα κατά 10% από όταν το είχαν δώσει στο «ΕΣΤΙΑ».

Το «ΑΝΑΚΑΙΝΙΖΩ – ΕΝΟΙΚΙΑΖΩ», πρόκειται για ένα διαφημιστικό προϊόν της Κυβέρνησης. Είναι 50 εκατομμύρια όλα και όλα. Πείτε μας πόσοι θα το πάρουν; Διότι λέτε ότι θα δώσετε 4.000 στον κάθε ιδιοκτήτη για να ανακαινίσει υπό τον όρο ότι θα βάλει αυτός 6.000. Ανώτατο όριο δανείου 10.000. Όμως, δεν πρέπει να έχει συμμετάσχει σε κανένα πρόγραμμα «ΑΝΑΚΑΙΝΙΖΩ» ή ενεργειακής αναβάθμισης ποτέ. Δεύτερον, πρέπει να το έχει ξενοίκιαστο τρία χρόνια και να το έχει στο Α21. Δηλωμένο, δηλαδή, ότι ήταν ξενοίκιαστο. Πόσες χιλιάδες τέτοια έχετε; Υπολογίζετε; Πόσοι θα μπουν με αυτούς τους κόφτες; Έχετε καμία εκτίμηση σε τίποτα εσείς οι πολύ αναλυτικοί και μελετημένοι;

Η χωροταξική και κοινωνική ένταξη της κοινωνικής κατοικίας είναι σκάνδαλο και έγκλημα, κύριε Υπουργέ. Διότι, για πρώτη φορά εισάγετε έναν αντιεπιστημονικό όρο «κοινωνική κατοικία» για χρήσεις γης. Όμως, οι χρήσεις γης δεν καθορίζονται από τον τρόπο παραγωγής τους, αλλά από το είδος τους. Είναι για ξενοδοχεία, είναι για κατοικία. Επομένως, τι σημαίνει αυτό που λέω; Όταν λέμε ξενοδοχειακή χρήση, δεν έχουμε άλλη κατηγορία για ξενοδοχεία των ιδιωτών και άλλη κατηγορία ξενοδοχεία του ΕΟΤ. Όταν λέμε κοινωνική κατοικία είναι μία η χρήση.

Γιατί το κάνετε;

Το κάνετε για να μπορείτε να χτίσετε εκτός σχεδίου πόλεως, για να δώσετε στους εργολάβους νέα φιλέτα εκτός σχεδίου πόλεως. Το κάνετε γιατί θέλετε ακόμη και αγροτική γη, όπου εκεί προβλέπεται μόνο η κατοικία του εκμεταλλευτή της γης, του ιδιοκτήτη και καλλιεργητή της γης και τίποτε άλλο.

Γι’ αυτό το κάνετε. Μα, εδώ, δηλαδή, δεν υπάρχει πια, έλεος.

Όλα αυτά είναι προεκλογικά κολπάκια, για να κλείνουμε το μάτι σε κάποιους που μπορεί να ωφεληθούν;

Τέλος αποκατάστασης πυρόπληκτων στο Μάτι.

Κοιτάξτε, αποκαλύφθηκε σήμερα με το Σύλλογο Πυρόπληκτων στο Μάτι κάτι το τραγικό. Σας το είχαμε πει και την περασμένη φορά. Είχα κάνει ερώτηση στον κ. Χατζηδάκη, δε μου απάντησε βέβαια σε καμία, σε καμία.

Σήμερα, λοιπόν, αποκαλύπτεται το εξής. Εκείνα τα 11 εκατομμύρια που έδωσε η Κυπριακή Δημοκρατία, για να γίνει νοσοκομείο, πολύ αναγκαίο για όλους τους κατοίκους αυτής της περιοχής. Τα πήρατε, 11 εκατομμύρια ήταν όλα κι όλα.

Τόση πολλή ανάπτυξη, 11 εκατομμύρια, δε μπορούσατε να τα βάλετε για τους πυρόπληκτους στο Μάτι;

Τόση μεγάλη ανάπτυξη;

Αλλά έπρεπε να πάρετε τα χρήματα της Κυπριακής Δημοκρατίας, να τα επαναδιαπραγματευθείτε για να στεγάσετε τους πυρόπληκτους;

Τι έχει γίνει, λοιπόν, μέσα σε 3,5 χρόνια;

Επίσης, γιατί φέρνετε αυτό το πρόγραμμα, το οποίο είναι άθλιο γιατί συμπίπτει με τη δίκη, μια τραγική δίκη που γίνεται αυτές τις μέρες;

Έχει μόνο επικοινωνιακό χαρακτήρα αυτό που φέρνετε, αλλά είναι τρομακτικό να κάνεις επικοινωνία πάνω σε αυτό.

Τι αποδεικνύεται, λοιπόν;

Ότι τριάμισι χρόνια τώρα δεν κάνατε απολύτως τίποτα. Ότι βρήκατε ένα οικοδομικό τετράγωνο στα Σκουφέικα, στο οποίο δεν είχαν ολοκληρωθεί τα σχέδια ούτε από το ΤΕΕ, γι’ αυτό δεν ήρθε και το ΤΕΕ σήμερα.

Δεν ήρθε το ΤΕΕ σήμερα, γιατί τι να πει το ΤΕΕ;

Ότι δεν έκανε καμία μελέτη, ότι αυτό που αναρτήθηκε, χωρίς τοπικά σχέδια βέβαια, το Ειδικό Πολεοδομικό Σχέδιο, έχει χίλιες ενστάσεις;

Ξέρετε τι θα πει χίλιες ενστάσεις για ένα οικοδομικό τετράγωνο, όπου εκεί θα μαζέψετε όλους τους πυρόπληκτους;

Πρώτα πρώτα, αυτό απαγορεύεται. Είναι, δηλαδή, λάθος τεράστιο η συγκέντρωση σε ένα τόπο συγκεκριμένο ανθρώπων με ίδια χαρακτηριστικά. Αυτό είναι μεγάλο λάθος που κάνετε.

Πέρα από αυτό, έχετε χίλιες ενστάσεις, δε μιλάτε και δε λέτε τίποτα.

Δεν ξέρετε πολύ καλά ότι θέλουν τρία χρόνια εκδίκαση αυτές οι ενστάσεις;

Εδώ είναι ένα τεράστιο ηθικό πρόβλημα, ηθικό πρόβλημα.

Ευχαριστώ.

**ΜΙΛΤΙΑΔΗΣ ΧΡΥΣΟΜΑΛΛΗΣ (Προεδρεύων της Επιτροπής**): Κι εμείς ευχαριστούμε.

Ο κ. Μουλκιώτης, έχει τον λόγο.

**ΓΕΩΡΓΙΟΣ ΜΟΥΛΚΙΩΤΗΣ (Ειδικός Αγορητής του Κινήματος Αλλαγής)**: Ευχαριστώ, κύριε Πρόεδρε.

Κυρίες και κύριοι συνάδελφοι, μετά από 11 ολόκληρα χρόνια που η πολιτεία δεν έχει υλοποιήσει νέα στεγαστικά προγράμματα, δεδομένου ότι ο ΟΕΚ καταργήθηκε το 2012, αλλά και το 2011 δεν είχε εκπονηθεί στην ουσία κανένα στεγαστικό πρόγραμμα, οι διατάξεις που εισάγονται με το πολυδιαφημισμένο νομοσχέδιο «Σπίτι μου», δυστυχώς δεν ανταποκρίνονται στις πραγματικές ανάγκες στήριξης αυτών που χρειάζονται στεγαστική συνδρομή.

Η επιδότηση των δανείων για αγορά κατοικίας είναι πολύ πιθανό να οδηγήσει σε επιδείνωση του στεγαστικού προβλήματος, αυξάνοντας τις τιμές βραχυπρόθεσμα και μεσοπρόθεσμα, κάτι το οποίο καταγράφεται σαν προειδοποίηση στην τελευταία έκθεση του ΟΟΣΑ για την Ελλάδα. Επιμένω, στη σελίδα 135, της τελευταίας έκθεσης του ΟΟΣΑ.

Οι εισαγόμενες διατάξεις αποκλείουν το μεγαλύτερο ποσοστό του πληθυσμού, αφού περιορίζεται η παροχή δανείου μόνο στις ηλικίες 25 έως 39 ετών και εφόσον καλύπτουν τα οικονομικά κριτήρια.

Μας είπε χθες ο κύριος Υπουργός ότι η επιλογή αυτή έγινε λόγω περιορισμένων κονδυλίων και μετά από διαβούλευση με τους φορείς. Με ποιους φορείς; Ήδη, σήμερα, οι φορείς που προσκλήθηκαν και μας αναφέρθηκαν εκδήλωσαν και παράπονα ότι δεν προσκλήθηκαν σε διαβούλευση.

Θα θέλαμε, όμως, κύριε Υπουργέ, να γνωρίζουμε ποιος εισηγήθηκε αυτό το ηλικιακό φάσμα, γιατί κανένας φορέας δεν έχει βάλει ηλικιακό φάσμα. Ποιος εισηγήθηκε αυτό το ηλικιακό φάσμα; Διότι, είναι ιδιαίτερα απογοητευτικό το γεγονός ότι ενώ τα τρία τέταρτα του δανείου προέρχεται από τις ανταποδοτικές εισφορές όσων συνεισέφεραν μέσω της παρακράτηση της εισφοράς υπέρ του ΟΕΚ, δυστυχώς, η συντριπτική τους πλειοψηφία αποκλείεται λόγω της ηλικίας.

Είναι, επίσης, απαράδεκτο το γεγονός ότι η κυβέρνηση δεν έχει προνοήσει να συμπεριλάβει στις διατάξεις τους εργαζόμενους δημόσιους υπαλλήλους ορισμένου και αορίστου χρόνου, οι οποίοι, σημειωτέον συνεχίζουν να πληρώνουν εισφορές υπέρ του ΟΕΚ, αλλά αποκλείονται λόγω ηλικιακών και οικονομικών περιορισμών.

Η κατάργηση της ανταποδοτικότητας των εισφορών θα πρέπει να εξεταστεί από τα αρμόδια δικαστήρια. Επί της ουσίας, το κράτος για το δανειοδοτικό πρόγραμμα δεν εισφέρει απολύτως τίποτα. Ενώ, δηλαδή, το κράτος δεν εισφέρει καθόλου, διαχειρίζεται τα κεφάλαια των εργαζομένων αποκλείοντας ένα μεγάλο ποσοστό αυτών, ενώ εντάσσει στους δικαιούχους και όσους δεν έχουν εισφέρει στο ελάχιστο μέσω των εισφορών τους, όπως τους ελεύθερους επαγγελματίες.

Παραδείγματος χάρη, ένας υπάλληλος αορίστου χρόνου στο δημόσιο ετών 40, παρότι πλήρωνε και θα συνεχίσει να πληρώνει εισφορές για τη στέγαση, δεν θα είναι δικαιούχος, αλλά ακόμα και αν είναι εντός των ηλικιακών κριτηρίων, το πιο πιθανό είναι να μην είναι δικαιούχος λόγω του εισοδήματος, αφού το οικογενειακό εισόδημα θα ξεπερνά το εισοδηματικό πλαφόν. Επομένως, η διατύπωση στην παράγραφο 2 περί καταλληλότητας είναι γενική και θα πρέπει να τροποποιηθεί για να μην επιδέχεται παρερμηνειών που μπορούν να χρησιμοποιηθούν για χορήγηση δανείων στους «γνωστούς».

Τι σημαίνει η διάταξη όπως αναφέρεται και η έκφραση «ακίνητο κατάλληλο»; Δεν υπάρχει καμία ερμηνεία κι αυτό είναι σχέδιο νόμου.

Επίσης, για τη δανειοδότηση με κονδύλιο εισφορών εργαζομένων θα πρέπει να καθιερωθεί και το ζητάμε, ο ενδελεχής έλεγχος περί περιουσιακών και οικονομικών στοιχείων των αιτούντων. Δηλαδή, αν κάποιος δεν έχει στην ιδιοκτησία του κανένα σπίτι, αλλά έχει μεγάλες καταθέσεις στις τράπεζες, θα πρέπει τότε να τον δανειοδοτήσουμε από τη ΔΥΠΑ; Από εισφορές, μάλιστα, των εργαζομένων; Τίθεται ένα ερώτημα και δεν προβλέπεται τίποτα.

Ένα ζευγάρι 23 έως 24 ετών ή 40 έως 41 ετών, που δουλεύει και έχει και το ελάχιστο εισόδημα, γιατί να μην έχει δικαίωμα και στις ρυθμίσεις; Δεν αποτελεί νέο ζευγάρι για να δανειοδοτηθεί; Γιατί περιορίζεται το ελάχιστο όριο στα 25; Είναι ερωτήματα που πρέπει να απαντηθούν.

Προβλέπεται, λοιπόν, ότι το ύψος της χρηματοδότησης της ΔΥΠΑ για τα δάνεια του παρόντος στα άρθρα 3 και 4 δεν υπερβαίνει τα 375 εκατομμύρια ευρώ. Τι σημαίνει αυτό; Σημαίνει ότι οι δικαιούχοι θα είναι περίπου 3.000 και όχι 10.000, που έλεγαν οι Υπουργοί στην παρουσίαση του προγράμματος.

Επιπλέον, αποτελεί στρεβλή νομοθέτηση η παροχή στεγαστικών δανείων πρώτης κατοικίας μόνο για αγορά κατοικιών, αποκλείοντας την παροχή στεγαστικού δανείου για την ανέγερση και κατασκευή. Η συγκεκριμένη περιοριστική διάταξη σε συνδυασμό και με την υποχρεωτικότητα αγοράς σπιτιού εντός οικιστικής ζώνης στην ουσία αποτελεί αντικίνητρο για να παραμείνει κάποιος στην περιφέρεια και να επενδύσει στο τόπο της κατοικίας του κατασκευάζοντας σε ένα οικόπεδο που τυχόν έχει.

Η εισαγωγή του περιοριστικού άρθρου περί παλαιότητας άνω των 15 ετών μπορεί να υποθέτουμε γενικά ότι θα διατεθούν παλαιότερα διαμερίσματα, αλλά επί της ουσίας ιδιαίτερα στην Αττική αποκλείονται πολλές περιοχές, ιδιαίτερα περιοχές στο κέντρο και πέριξ των στάσεων του Μετρό, αφού εκεί οι τιμές πώλησης είναι ιδιαίτερα υψηλές και το ξέρουμε.

Οι διατάξεις, λοιπόν, θα εφαρμοστούν είτε σε περιοχές υποβαθμισμένες εξ’ ανάγκης και κατ’ αποτέλεσμα, είτε σε πολύ παλιά διαμερίσματα, κυρίως στα μεγάλα αστικά κέντρα, αλλά και από την άλλη η υποχρεωτικότητα αγοράς παλαιών σπιτιών αποτελεί άδικη διάταξη η οποία υποχρεώνει τους δικαιούχους σε αγορά σπιτιών β΄ κατηγορίας. Ποιος, αλήθεια, μπορεί να απαντήσει στον δικαιούχο που έχει βρει σπίτι να αγοράσει σε κάποια πόλη, όπως ας πούμε στη Θήβα, στην πατρίδα του ή στην Πάτρα ή στην Κρήτη και οπουδήποτε αλλού, γιατί δεν θα έχει το δικαίωμα να αγοράσει ένα νεόδμητο σπίτι από τη στιγμή που θα το αγοράσει τιμή εντός καθοριζόμενου πλαισίου; Το αποκλείουμε μ’ αυτές τις διατάξεις.

Τροχοπέδη για πολλά ευάλωτα νοικοκυριά αποτελούν, επίσης, τα έξοδα αγοράς του ακινήτου και αναφερόμαστε σε συμβολαιογραφικές και λοιπές δαπάνες, που σημαίνει ότι οι δανειολήπτες θα πρέπει να κατέχουν κι ένα αξιοσέβαστο ποσό αποταμίευσης προκειμένου να υπάρχει ολοκλήρωση της δανειοδότησης.

Να υπενθυμίσω εδώ ότι επί εποχής λειτουργίας του ΟΕΚ δεν υπήρχαν ηλικιακά κριτήρια ούτε και κριτήρια παλαιότητας οικοδομής. Ποιος τα εισηγήθηκε αυτά, κύριε Υπουργέ και για ποιο λόγο;

Αναφέρομαι στα άρθρα 5, 6 και 7 για την κοινωνική αντιπαροχή. Οι προβλέψεις για την κοινωνική αντιπαροχή, όπως και για τις ανακαινίσεις, μπορούν μεσοπρόθεσμα να λειτουργήσουν ανασταλτικά στην αύξηση των ενοικίων και κατ’ επέκταση στις τιμές αγοράς, αλλά δεν αντιμετωπίζουν εξίσου αποτελεσματικά το πρόβλημα που καλείται ο νόμος να αντιμετωπίσει, δηλαδή της μείωσης ιδιοκατοίκησης και μεγάλου μεριδίου εξόδων στέγασης. Η υλοποίηση της κοινωνικής αντιπαροχής ξεχωριστά από πολλούς δημόσιους φορείς δεν πρόκειται να επιφέρει αποτελέσματα τα οποία αναμένονται.

Στο άρθρο 5 στην παράγραφο 3, αναφέρεται ότι η επιλογή των δικαιούχων θα γίνει με αντικειμενικά κοινωνικά κριτήρια και ιδίως το εισόδημα, την οικογενειακή κατάσταση και την ηλικία των τέκνων των δικαιούχων. Ερώτηση: Οι καταθέσεις που μπορεί να έχουν θα ελεγχθούν ή δεν αποτελούν κριτήριο και είναι δίκαιο να μην αποτελούν κριτήριο και οι καταθέσεις; Ανακύπτουν, επίσης, ερωτήματα όπως εάν ο φορέας θα ενσωματώσει κριτήρια επιλογής με ειδική προτεραιοποίηση, για παράδειγμα εάν ένα ακίνητο είναι στον Δήμο Αμαρουσίου, τότε θα ενσωματωθούν επιπλέον μόρια επιλογής για τους δικαιούχους κατοίκους του εν λόγω Δήμου ή δεν θα υπάρχουν; Ο κάθε φορέας, λοιπόν, θα μπορεί να ενσωματώσει όποια κριτήρια αποφασίζει ο ίδιος χωρίς κεντρικές αποφάσεις.

Προβλέπεται, επίσης, ότι ο ανάδοχος αναγείρει με δικές του δαπάνες κτήριο επί αδόμητου ακινήτου του φορέα και το αντάλλαγμά του συνίσταται στην εκμετάλλευση για ορισμένο χρονικό διάστημα του ακινήτου, με παράλληλη υποχρέωσή του να εκμισθώσει μέρους αυτού σε δικαιούχους έναντι προκαθορισμένου μισθώματος. Είναι απαραίτητο, κύριε Υπουργέ, να προσδιορισθεί στο νομοσχέδιο σήμερα, εκ των προτέρων δηλαδή, το ύψος του μισθώματος, να μην είναι αντικείμενο εκάστοτε σύμβασης με ιδιώτη εργολάβο και άρα με διαφόρους εκβιασμούς και πιέσεις. Είναι μείζον ζήτημα!

Στο άρθρο 6 προβλέπεται ότι ο μέγιστος χρόνος εκμετάλλευσης του ακινήτου από τον ιδιώτη ανάδοχο προσδιορίζεται στη σχετική πρόσκληση, μετά από μελέτη η οποία τεκμηριώνει, λέει, το χρόνο που αντιστοιχεί στην ανάκτηση των δαπανών κατασκευής και το εύλογο εργολαβικό κόστος. Ερώτηση: Ποιος θα συντάξει τη μελέτη και ποια θα είναι η αξιόπιστη μελέτη βάσει της οποίας θα υπάρχει το κριτήριο ή θα έχουμε δικαστικές διαμάχες και άλλα προσκόμματα;

Το ποσοστό που θα εκμισθώνεται για κοινωνικές κατοικίες κυμαίνεται στο 30% έως 60% των οριζόντιων ιδιοκτησιών. Ερώτηση: Βάσει ποιας οικονομικής μελέτης επιλέχθηκε το παραπάνω κριτήριο; Γιατί, κύριε Υπουργέ, όχι 25% ή 60% ; Πώς προέκυψε αυτό το ποσοστό 30% έως 60%; Ποιος το εισηγήθηκε; Ζητάμε να πάρουμε απάντηση ποιος εισηγήθηκε το ποσοστό.

Περαιτέρω, ο ανάδοχος θα μπορεί να εκμεταλλεύεται το υπόλοιπο ποσοστό των οριζόντιων ιδιοκτησιών για πολλές χρήσεις, όπως για εμπορική χρήση μέχρι την κατασκευή υπερσύγχρονων εμπορικών πολυκαταστημάτων και άλλα. Τα οικονομοτεχνικά κριτήρια για το χρόνο παραχώρησης, το ποσοστό επί οριζόντιων ιδιοκτησιών και το μίσθωμα που θα χορηγούνται οι κοινωνικές κατοικίες, θα πρέπει να συνεκτιμώνται μαζί με άλλα επιπρόσθετα κριτήρια. Μία, παραδείγματος χάριν, οικονομοτεχνική μελέτη που να συμπεριλαμβάνει το κέρδος από την παραχώρηση αυτών των ιδιοκτησιών. Το αναφέρω αυτό γιατί, για παράδειγμα, κύριε Υπουργέ, σε φιλέτα οικόπεδα όπως στην Κηφισιά του ΟΕΚ και στη Θεσσαλονίκη, δίπλα από το εμπορικό κατάστημα του ΙΚΕΑ, εκεί αναφέρομαι για Θεσσαλονίκη, εάν δεν συμπεριληφθεί στην οικονομοτεχνική μελέτη το συγκεκριμένο κριτήριο, τότε ο ανάδοχος θα κερδοσκοπήσει ξεκάθαρα σε βάρος της δημόσιας περιουσίας, που, τις περισσότερες φορές, αποκτήθηκε μόνο από τις εισφορές των εργαζομένων υπέρ του Οργανισμού Εργατικής Κατοικίας.

Όσον αφορά τώρα στην εισαγωγή διάταξης ότι σε κάθε δημόσια πρόσκληση του φορέα θα συμπεριλαμβάνεται η μελέτη που θα τεκμηριώνει τα έξοδα κατασκευής και το εύλογο εργολαβικό κέρδος. Θα πρέπει να υπάρξει πρόβλεψη σε διάταξη και να μην υπάρχει γενικόλογη έννοια, εργολαβικό κέρδος. Αλήθεια, ποιο είναι το εργολαβικό κέρδος; Ποιος θα το καθορίσει; Ο εργολάβος; Και το δημόσιο τι ρόλο παίζει σε μια τέτοια διαδικασία; Γιατί να μην υπάρχει συγκεκριμένη αναφορά και προσδιορισμός; Ο κάθε δημόσιος φορέας, δηλαδή θα ενσωματώνει διαφορετικό ποσοστό εργολαβικού κέρδους από ποιον και πώς; Και τι σημαίνει αυτή η ασάφεια και αυτό το κενό.

Επιπλέον, δεν καθιερώνονται διατάξεις για παραχώρηση ακίνητης περιουσίας από τους δήμους και την εκκλησία προς τη ΔΥΠΑ, για κατασκευές κοινωνικών κατοικιών. Έχει μελετηθεί δωρεάν παραχώρηση σε ένα δημόσιο φορέα, όπως είναι ο ΟΕΚ, στον οποίο δήμοι ή φορείς ή εκκλησία παραχωρούσαν ακίνητη περιουσία, προκειμένου να κατασκευαστούν κοινωνικές κατοικίες; Αν δοθεί η δυνατότητα σε κάθε δήμο να παραχωρεί με δικούς του όρους εργολάβους αναδόχους την περιουσία του, τότε η ακίνητη περιουσία των δήμων που έχει παραχωρηθεί στον ΟΕΚ με χρονικές ρήτρες κατασκευής εργατικών κατοικιών, θα προκαλέσει ένα μαζικό κίνημα επιστροφής των σχετικών οικοπέδων. Μάλιστα, εκτεταμένης μείωσης της ακίνητης περιουσίας της ΔΥΠΑ. Μείζονα κίνδυνο, κύριε Υπουργέ.

Εν κατακλείδι, η όλη εφαρμογή της κοινωνικής αντιπαροχής παραπέμπεται σε ένα άδηλο μέλλον μετά από έκδοση τεσσάρων κοινών υπουργικών αποφάσεων, έτσι λέει το άρθρο 35. Δημοσίων προσκλήσεων για επιλογή αναδόχων, για ανέγερση αδόμητων ακινήτων και κατεδάφιση υφιστάμενων ακινήτων κ.λπ., τέσσερις ΚΥΑ. Όλες οι κρίσιμες λεπτομέρειες της εφαρμογής του στο β’ κεφάλαιο. Παραδείγματος χάριν, χρόνος εκμετάλλευσης ακινήτου από ιδιώτη ανάδοχο, ποσοστό συνιδιοκτησιών που εκμισθώνονται και ποσοστό που εκμεταλλεύεται ο ιδιώτης ανάδοχος. Κριτήρια επιλογής αναδόχου και κριτήρια επιλογής δικαιούχου μισθωτών, τρόπος καθορισμού του μισθώματος, καθώς και τιμήματος της τελικής εξαγοράς, σε περίπτωση εξαγοράς μισθωμένης οικίας κ.λπ., θα καθοριστούν είτε πάλι με κοινές υπουργικές αποφάσεις είτε στις δημόσιες προσκλήσεις που θα απευθύνουν οι φορείς, υπουργεία, δήμοι κ.λπ.. Για να λειτουργήσει, λοιπόν, κύριε Υπουργέ, το κεφάλαιο β’, απαιτείται αφενός μεν το μοντέλο κοινωνικής αντιπαροχής να είναι ελκυστικό προς ιδιώτες επενδυτές ή κατασκευαστές, αλλά αφετέρου να διασφαλίζεται το δημόσιο συμφέρον, αλλά και το κοινωνικό συμφέρον.

Πώς μπορούμε να πάρουμε θέση σε αυτές τις διατάξεις, κύριε Υπουργέ, όταν δεν γνωρίζουμε. Πρέπει να ξεκαθαρίσουμε γιατί έρχεται ο Υπουργός, ο κ. Χατζηδάκης και λέει «να δω τι θα ψηφίσετε». Ρωτάω, λοιπόν, πώς μπορούμε να πάρουμε θέση, όταν δεν γνωρίζουμε τίποτα σχεδόν σε όλα αυτά και θα καθοριστούν με κοινή υπουργική απόφαση και προσκλήσεις δημόσιων φορέων στο άδηλο μέλλον. Πώς να ψηφίσουμε; Ποιος βουλευτής θα ψηφίσει; Εγώ, λέω και από τη συμπολίτευση, αφού δεν ξέρουν τίποτα τι θα ψηφίσουν; Επειδή το λέει το Υπουργείο; Είναι πολλά τα κενά, άδηλο το μέλλον της όλης διαδικασίας.

Άρθρο 8, πρόγραμμα Κυψέλη. Αλήθεια πόσοι θα είναι δικαιούχοι εδώ; Σύμφωνα με το Υπουργείο Εργασίας, αναφέρω ακριβώς τι λέει, «στόχος είναι η αξιοποίηση σε πρώτη φάση τουλάχιστον χιλίων ακινήτων, στα οποία θα στεγαστούν δυόμισι χιλιάδες ωφελούμενοι 25 έως 39 ετών. Δικαιούχοι του ελάχιστου εγγυημένου εισοδήματος». Πότε προβλέπεται η εφαρμογή αυτού του προγράμματος; Πόσο καιρό θα διαρκέσουν οι εργασίες επισκευής των κατοικιών και πότε θα είναι σε θέση να μπουν μέσα οι νέοι δικαιούχοι. Είναι ερωτήματα που πρέπει να απαντηθούν.

Άρθρο 9, πρόγραμμα ανακαινίζω και νοικιάζω. Για να λάβει κάποιος την επιδότηση των 10.000 ευρώ, πρέπει η ανακαίνισή του να κοστίζει 25.000 ευρώ. Με ένα μέσο κόστος ανακαίνισης 15.000 ευρώ, κύριε Πρόεδρε, θα πάρει επιδότηση 6.000 ευρώ. Δηλαδή, ο ίδιος θα πρέπει να βρει 9.000 να δώσει. Δηλαδή, για να ενταχθεί στο πρόγραμμα θα πρέπει να βάλει βαθιά το χέρι στην τσέπη, δεδομένου ότι αυτές οι κατοικίες που είναι κενές τουλάχιστον για τρία έτη και παραπάνω χρόνια, μάλλον παρατημένες οικίες, θα βρίσκονται κατά κανόνα και σε κακή κατάσταση. Τι γίνεται, λοιπόν, εδώ; Πρώτη παρατήρηση και επισημαίνω, τα ανωτέρω οικονομικά δεδομένα, που λέτε στο άρθρο 9, σε συνδυασμό με λοιπούς όρους, μάλλον θα καταστήσει το πρόγραμμα ελάχιστα ελκυστικό, ελάχιστοι θα επιδιώξουν να ενταχθούν σε αυτό το πρόγραμμα, με αυτά τα δεδομένα. Μετά από αυτή την «επένδυση» του ιδιοκτήτη και δεδομένου ότι το πρόγραμμα δεν προβλέπει κάποια υποχρέωση του να το εκμισθώσει σε χαμηλή τιμή, είναι μάλλον αρκετά πιθανό να επιδιώξει να αποσβέσει το κόστος ανακαίνισης μέσω επιδίωξης εκμίσθωσης στη μεγαλύτερη δυνατή τιμή.

Σύμφωνα με την αιτιολογική έκθεση, σκοπός του προγράμματος είναι να αυξηθεί και να αναβαθμιστεί το κτιριακό απόθεμα και κατ’ επέκταση, η προσφορά κατοικίας. Πως, με αυτά τα δεδομένα; Ποιος γράφει αυτή την αιτιολογική έκθεση, με τέτοια δεδομένα;

Δεύτερη παρατήρηση, η ελάχιστη αύξηση των διαθέσιμων κατοικιών που θα προκύψουν με το πρόγραμμα αυτό, μάλλον δεν θα έχει κανένα αποτέλεσμα στη μείωση των τιμών των μισθώσεων. Θεωρούμε, ότι παρέχοντας κίνητρα, όπως είναι οι φορολογικές ελαφρύνσεις σε συνδυασμό και με τη χρηματοδότηση του κόστους ανακαίνισης και ενεργειακής αναβάθμισης σε ιδιοκτήτες κενών κατοικιών, θα λειτουργούσε ίσως πιο αποτελεσματικά και πιο αποδοτικά, για να ενθαρρυνθούν οι ιδιοκτήτες και να δεσμευτούν να τις διαθέτουν στη συνέχεια για μακροχρόνια μίσθωση.

Στο γ΄ Μέρος, αξιοποίηση ακινήτων δημοσίου. Στο άρθρο 12 αναφέρει «αυτοδίκαια ανάκληση παραχώρησης κατά χρήση κυριότητα ακίνητης περιουσίας» κλπ. Αυτή η διάταξη του Υπουργείου είναι προβληματική, γιατί μετά από δέκα χρόνια οικονομικής κρίσης και δύο πανδημίες πολλοί φορείς του δημοσίου, δήμοι, περιφέρειες, ΑΕΙ κ.λπ., είχαν εξαιρετικά περιορισμένους προϋπολογισμούς και έτσι δεν είχαν εξ ανάγκης τη δυνατότητα αξιοποίησης παραχωρηθείσας δημόσιας γης για ανέγερση νέων δημόσιων κτιριακών εγκαταστάσεων, σχολεία, κτίρια πρόνοιας, υγείας, νοσοκομεία κλπ.. Επομένως, από το νομοσχέδιο αυτό δεν προκύπτει καμία διάθεση να υπάρχει ένας οργανισμός στεγαστικής πολιτικής, που θα έχει ευθύνη εφαρμογής των αποφάσεων για υλοποίηση στεγαστικής πολιτικής, κάτι που εμείς θεωρούμε απαραίτητη προϋπόθεση. Αν μάλιστα, αυτός ο οργανισμός κατά την άποψή μας, θα πρέπει να απορροφήσει και τον φορέα απόκτησης και επαναμίσθωσης που προβλέπει ο νέος πτωχευτικός νόμος. Επίσης, κύριε Υπουργέ, για τις βραχυχρόνιες μισθώσεις της Airbnb, πότε θα προβλεφθεί να μπει ένα θεσμικό πλαίσιο, με σαφείς κανόνες, όρια και περιορισμούς, στα αστικά κέντρα, αλλά και σε αυτές τις περίφημες golden visa ευκαιριακές επενδύσεις;

Καταλήγω με το Μέρος δ΄, αποκατάσταση πυρόπληκτων στην περιοχή Μάτι Αττικής. Χτες ο κ. Υπουργός είπε, ότι θα δοθούν κάποια διαμερίσματα σε πυρόπληκτους με βάση τη δωρεά, στην οποία προχώρησε η Κυπριακή Δημοκρατία. Μετά την αντιμετώπιση διαφόρων χωροταξικών και πολεοδομικών ζητημάτων, η κυβέρνηση προχωρεί με το Υπουργείο Περιβάλλοντος να έχει την αρμοδιότητα για την ολοκλήρωση της ουσίας του έργου αυτού. Από την άλλη πλευρά, οι δήμοι της περιοχής είναι αρμόδιοι για τη διαχείριση και στη συνέχεια διάθεση στους ανθρώπους που θα εγκατασταθούν. Εδώ που συζητάμε διαδικαστικά, θα έρθει εδώ κάποιος Υπουργός Περιβάλλοντος να μας πει τι γίνεται; Αφού αφορά μόνο τον Υπουργό Περιβάλλοντος. Δεν αφορά τον κ. Υπουργό, αφορά στον Υπουργό Περιβάλλοντος. Θα αποφασίσει η κυβέρνηση να ασχοληθεί σοβαρά; Θα έρθει ο Υπουργός Περιβάλλοντος να μας πει τι γίνεται σ’ αυτή την περίπτωση, να απαντήσει σε ερωτήματα; Τι να απαντήσει ο Υπουργός Εργασίας; Έχουμε πολλά ερωτήματα, που θα θέσουμε προς την κατεύθυνση αναρμόδιου Υπουργού. Θα ψηφίσουμε, κύριε Πρόεδρε και είναι αναρμόδιο το Υπουργείο να απαντήσει. Είναι αναγκαστικά περιβαλλοντικής φύσεως. Στο άρθρο 15, έχει υπογραφεί μνημόνιο συνεργασίας Ελληνικής και Κυπριακής Δημοκρατίας, έχει κυρωθεί με νόμο στη Βουλή το Φλεβάρη 2022. Έγινε τότε εκτενής συζήτηση στην αρμόδια Επιτροπή και στην Ολομέλεια. Έρχονται τώρα νέες διατάξεις, να ρυθμίσουν διαδικαστικά κατασκευής κατοικιών και υλοποίηση έργων υποδομής και ακόμα δεν έχει γίνει κατανοητό, τι έργα προβλέπονται να γίνουν. Σε ποιον είναι γνωστά αυτά τα έργα; Τι θα γίνει ή ακόμα υπάρχουν όροι ανασυγκρότησης αναβάθμισης περιοχής και τα λοιπά, επειδή είναι ακόμα κενά περιεχομένου; Δηλαδή, με αυτές τις νομοθετικές παρεμβάσεις, καλούμαστε να αξιοποιήσουμε πάλι με ΚΥΑ που θα καθορίζει και θα καταγράφει πώς θα γίνουν οι κατασκευές; Ας υπάρχει ένα χρονοδιάγραμμα, ας τεθεί και ένα όριο τουλάχιστο για τις ΚΥΑ.

Επίσης, ένα άλλο ερώτημα προκύπτει. Κατά πόσο συμμετέχει η τοπική κοινωνία και οι δήμοι στη διαδικασία λήψης αποφάσεων για το τι πρόκειται να γίνει στην περιοχή; Το άρθρο 16 αναφέρει, σε περίπτωση υπέρβασης του ποσού δωρεάς της Κυπριακής Δημοκρατίας, η χρηματοδότηση θα γίνει με πόρους Κρατικού Προϋπολογισμού. Είναι απαράδεκτο να νομοθετούμε έτσι πρόχειρα.

Κύριε Πρόεδρε, για το άρθρο 33, που τροποποιείται και αυτό αφορά εσάς, κύριε Υπουργέ και πρέπει να απαντήσετε. Τροποποιείται η παράγραφος 1 του 145 Κώδικα Ατομικού Εργατικού δικαίου. Ο Κώδικας δημοσιεύθηκε πρόσφατα, 4/12/2022 και τροποποιείται προτού δημοσιευτεί. Το καταλαβαίνετε; Τι γίνεται εδώ;

Τα υπόλοιπα, θα τα πούμε στη συνέχεια και στην Ολομέλεια.

Ευχαριστώ.

**ΜΙΛΤΙΑΔΗΣ ΧΡΥΣΟΜΑΛΛΗΣ (Προεδρεύων της Επιτροπής):** Ευχαριστούμε τον κύριο Μουλκιώτη.

Το λόγο έχει ο κ. Δελής από το Κομμουνιστικό Κόμμα.

**ΙΩΑΝΝΗΣ ΔΕΛΗΣ (Ειδικός Αγορητής του Κ.Κ.Ε.):** Ευχαριστώ, κύριε Πρόεδρε.

Ήταν χείμαρρος ο κ. Μουλκιώτης και η αλήθεια είναι ότι, μερικές φορές, χρειάζεται λίγο περισσότερος χρόνος και ειδικά όταν τα νομοσχέδια είναι μεγάλα και ασχολούνται με πολύ σημαντικά ζητήματα. Όλοι, κάποια στιγμή, μπορεί να χρειαστούμε λίγο περισσότερο χρόνο και νομίζω ότι θα πρέπει να υπάρχει και μια σχετική ανοχή.

Στα του νομοσχεδίου, τώρα, σε αυτήν την τρίτη συνεδρίαση της Επιτροπής μας.

Καταρχήν να πω ότι πρόκειται για ένα νομοσχέδιο, το οποίο έρχεται να βαθύνει, αλλά και να εντείνει τη διαχρονική -έστω και με διακυμάνσεις, ανάλογα φυσικά και με την ένταση της ταξικής πάλης- αντεργατική πολιτική στον τομέα της λαϊκής στέγης. Διότι, ποτέ δεν υπήρξε και δεν μπορεί να υπάρξει φιλολαϊκή στεγαστική πολιτική, για τα λαϊκά στρώματα, σε μια καπιταλιστική κοινωνία.

Για το σκοπό αυτό, το σημερινό νομοσχέδιο αξιοποιεί, από τη μια, την υπάρχουσα απαράδεκτη κατάσταση με την έλλειψη στέγης, ιδιαίτερα στα νεότερα ζευγάρια και, γενικότερα, με τα πανάκριβα ενοίκια για τις λαϊκές οικογένειες, για τους νέους και για τους φοιτητές.

Και, φυσικά, από την άλλη, το ίδιο νομοσχέδιο πατάει πάνω στα συντρίμμια της στεγαστικής πολιτικής που απέμειναν από τη διάλυση, εδώ και μια δεκαετία, του Οργανισμού Εργατικής Κατοικίας. Μια διάλυση εν ψυχρώ κυριολεκτικά, στην οποία συνέργησαν η Νέα Δημοκρατία, το ΠΑΣΟΚ και ο ΣΥΡΙΖΑ. Και πάνω σε αυτά τα συντρίμμια, αφενός με τα πιο σύγχρονα μέσα και μεθόδους της αντιλαϊκής πολιτικής –αυτά που, όπως είπε ο αρμόδιος Υπουργός, εφαρμόζονται και γίνονται σε όλη την Ευρώπη- και αφετέρου, με εκείνα τα παμπάλαια, φθαρμένα και επικίνδυνα, για το λαό, υλικά του κέρδους των μεγαλοεργολάβων και της εμπορευματοποίησης μιας βασικής ανθρώπινης ανάγκης, της ανάγκης για κατοικία. Διότι η κατοικία είναι μια βασική ανθρώπινη ανάγκη.

Με όλα αυτά, λοιπόν, σήμερα, επιχειρεί η Κυβέρνηση της Νέας Δημοκρατίας να οικοδομήσει το καινούργιο αντιλαϊκό οικοδόμημα της στεγαστικής της πολιτικής. Είναι ένα οικοδόμημα που αναμένεται να δώσει -και δίνει ήδη, όπως ακούσαμε και από τους φορείς- πολύ μεγάλη χαρά και στους κατασκευαστικούς ομίλους, αλλά και στις τράπεζες που επιδιώκουν –λέει- και επιθυμούν τη διεύρυνση «της περιμέτρου» της εφαρμοζόμενης πολιτικής.

Μετρημένος, βέβαια, ο κύριος Υπουργός, χθες, παραδέχτηκε την απουσία οποιασδήποτε κρατικής στεγαστικής πολιτικής - την τελευταία 15ετία, θα πω εγώ- και ομολόγησε ότι το νομοσχέδιο δεν αντιμετωπίζει συνολικά το ζήτημα, παρά είναι μονάχα μια νέα αρχή. Και όπως είπε χαρακτηριστικά, δεν υπάρχουν δυνατότητες να καλύψουμε όλους όσους θα είχαν ανάγκη. Δεν υπάρχουν δυνατότητες. Και μιλάμε τώρα για ένα οξυμένο κοινωνικό πρόβλημα και για μια βασική, βασικότατη ανθρώπινη ανάγκη –αυτή της στέγης.

Βέβαια, στο σύστημα που ζούμε, έχουμε μάθει πια καλά ότι, όταν πρόκειται για τις ανάγκες του λαού, οι δυνατότητες είναι πάντα μικρές και περιορισμένες. Όμως, όταν πρόκειται για το κεφάλαιο, τότε οι δυνατότητες είναι μεγάλες και απεριόριστες.

**(Συνέχεια ομιλίας κ. Ιωάννη Δελή, Ειδικού Αγορητή του Κ.Κ.Ε.)**

Σήμερα, λοιπόν, που το εμπόρευμα «Κατοικία» έχει αυξημένη τιμή και είναι περιζήτητο και άρα υπόσχεται υψηλά κέρδη για τους καπιταλιστές είτε είναι εργολάβοι αυτοί είτε τραπεζίτες. Σήμερα, λοιπόν, μέσα σε αυτό το τοπίο, έρχεται η Κυβέρνηση και παρεμβαίνει νομοθετικά, προκειμένου να διευκολύνει ποικιλότροπα αυτήν τη διαδικασία της κερδοφορίας. Γιατί αυτή είναι η ουσία του νομοσχεδίου. Και για να μην δημιουργεί μάλιστα και πολλές προσδοκίες στο λαό, πετάει και ένα ξερό: «Δεν υπάρχουν δυνατότητες να καλύψουμε όλους όσους θα είχαν ανάγκη», επιδιώκοντας ουσιαστικά να διαχειριστεί τις πιο ακραίες περιπτώσεις της στεγαστικής φτώχειας και της εξαθλίωσης.

Με την ίδια ακριβώς αντιδραστική λογική είναι διαρθρωμένο και το τμήμα του νομοσχεδίου, το οποίο αναφέρεται στη στεγαστική αποκατάσταση των πυρόπληκτων από την τραγωδία – «έγκλημα» στην περιοχή «Μάτι».

Θα έλεγε, λοιπόν, κανείς πως το νομοσχέδιο περισσότερο κοιτάει προς την αγορά ακινήτων, το Real Estate και τα συμφέροντα των κατασκευαστικών ομίλων και των τραπεζών και λιγότερο στις πιεστικές στεγαστικές ανάγκες των λαϊκών οικογενειών και των νέων ανθρώπων και ζευγαριών.

Ας τα δούμε, όμως, όλα αυτά στα πιο χαρακτηριστικά άρθρα αυτού του νομοσχεδίου. Καταρχάς τόσο ως προς το Πρόγραμμα «Σπίτι μου» και τα άρθρα 3 και 4. Τα 375 εκατομμύρια, με τα οποία κοστολογείται αυτό το Πρόγραμμα, προέρχονται αποκλειστικά από τον κουμπαρά του Οργανισμού Εργατικής Κατοικίας, ο οποίος είχε γύρω στα 2,5 δισεκατομμύρια ευρώ, κάποια στιγμή. Πρόκειται, δηλαδή, και αυτά τα 375 εκατομμύρια, για τις εισφορές των ίδιων των εργαζομένων. Πρόκειται για τον ιδρώτα τους, για τον κόπο τους, για το αίμα τους.

Σε κάθε περίπτωση πρόκειται για ένα πρόγραμμα δανειοδότησης, το οποίο πρωταρχικά επιδιώκει να εξασφαλίζει τον πιστωτή, δηλαδή, την τράπεζα, στην αγορά ενός σπιτιού, κάτι άλλωστε που παραδέχτηκε ευθαρσώς χθες και ο ίδιος ο αρμόδιος Υπουργός.

Έτσι, όμως, με τον τρόπο αυτό, μένουν εκτός αυτού του στεγαστικού προγράμματος, ξέρετε πόσοι; Όλοι οι άνεργοι, όλοι οι μερικώς απασχολούμενοι, καθώς και όλοι όσοι αμείβονται με τον κατώτερο μισθό. Δηλαδή, μένει εκτός, η πλειοψηφία του εργατικού δυναμικού της χώρας. Αυτή, η πλειοψηφία, στην οποία έχουν το μεγαλύτερο πρόβλημα στεγαστικής αποκατάστασης.

Εισερχόμαστε στο δεύτερο κεφάλαιο τώρα που τιτλοφορείται «ΚΟΙΝΩΝΙΚΗ ΑΝΤΙΠΑΡΟΧΗ» και το άρθρο 5. Το ότι με αυτά τα δάνεια, για κατοικία, επιδιώκετε, όπως είπαμε, να αναθερμανθεί και να επιταχυνθεί το εμπόριο γης και κατοικίας, γιατί αυτός είναι ο κύριος στόχος, φαίνεται και με αυτό το άρθρο 5, όπου το Κράτος κάνει Συμφωνία με κατασκευαστικούς ομίλους που, ναι, μεν, θα διευρύνουν το αντικείμενο της προσφοράς στέγης, με τη λεγόμενη «ΚΟΙΝΩΝΙΚΗ ΑΝΤΙΠΑΡΟΧΗ», ένας απολύτως άστοχος ορισμός. Στην ουσία, όμως, δεν είναι τίποτα περισσότερο από την εξασφάλιση χαμηλότερου κόστους κατασκευής, για τον ιδιοκτήτη γης και βεβαίως, εξασφαλισμένη, απολύτως εξασφαλισμένη κερδοφορία για την συνέχεια.

Εδώ, φυσικά, υπάρχει σαφέστατη σύμπραξη δημόσιου φορέα με ιδιώτες, κατασκευαστικές εταιρείες και ομίλους, οι οποίοι θα έχουν ως υποχρέωση, με δικά τους έξοδα, να ανεγείρουν κτίρια σε αδόμητα ακίνητα του δημόσιου φορέα και θα τα εκμεταλλεύονται αυτά για όσο διάστημα διαρκεί η Σύμβασή τους. Δεν υπάρχει πουθενά κάποια ρητή πρόβλεψη για την διάρκεια αυτών των Συμβάσεων μέσα στο νομοσχέδιο και επιπλέον έχουν υποχρέωση να εκμισθώνουν μέρος αυτού του ακινήτου σε τρίτους.

Πέρα από το προφανές ότι δηλαδή ουσιαστικά παραχωρούνται κτίρια για ακίνητα του δημόσιου φορέα, προκειμένου να τα εκμεταλλευτεί ένας ιδιώτης -αυτό είναι το προφανές, το προφανέστατο - τίθενται και ορισμένα επιπλέον ζητήματα, όπως ο δημόσιος φορέας, πως θα τα μαζεύει και πως θα τα διαθέτει αυτά τα ακίνητα στις εταιρείες; Με ποια κριτήρια, εννοούμε και με ποιες προϋποθέσεις;.

(**Συνέχεια ομιλίας κ. ΙΩΑΝΝΗ ΔΕΛΗ, Ειδικού Αγορητή του Κ.Κ.Ε.**)

Πώς εξασφαλίζεται η παροχή κοινωνικής κατοικίας από τον ιδιώτη;

Δεν εξασφαλίζεται φυσικά, αφού μόνο μέρος του ακινήτου υποχρεώνει να εκμισθώνει αυτός.

Ποια είναι, τέλος πάντων, αυτά τα αντικειμενικά κοινωνικά κριτήρια επιλογής των δικαιούχων μισθωτών;

Επίσης, αναφέρεται ότι υπάρχει περίπτωση ένα δομημένο κτίριο, ένα κτίριο, να κατεδαφιστεί. Θα θέλαμε περισσότερες διευκρινίσεις.

Άρθρο 6. Το ποσοστό που θα εκμισθώνουν αυτοί οι ιδιώτες, οι κατασκευαστικές εταιρείες, δηλαδή, οι μεγαλοεργολάβοι, για κοινωνικές κατοικίες κυμαίνεται από το 30% έως το 60% των οριζόντιων ιδιοκτησιών. Παραχωρούνται, δηλαδή, σε ιδιώτες ακίνητα τα οποία μια χαρά μπορούν να τα εκμεταλλευτούν - το υπόλοιπο τμήματος εννοείται - για να φτιάξουν, όπως λέει και το ίδιο το νομοσχέδιο, εμπορικά κέντρα, για παράδειγμα, σε βάρος βέβαια της δημόσιας περιουσίας.

Αυτό το εύλογο εργολαβικό κέρδος, πώς προσδιορίζεται;

Ποιο είναι, κατά την άποψη, της κυβέρνησης αυτό το εύλογο εργολαβικό κέρδος σε ποσοστό;

Υπάρχει αυτή η απορία, γιατί αυτή η ασάφεια μας θυμίζει εκείνη την περιβόητη δημιουργική ασάφεια όπου όλα χωράνε μέσα.

Ποιο είναι αυτό το κέρδος, που δεν θα προκαλεί και δεν θα ξεπερνά τα όρια;

Πάμε στην αξιοποίηση των ιδιωτικών κατοικιών για κοινωνικές κατοικίες στο Κεφάλαιο Γ. Το άρθρο 8, αναφέρεται στα προγράμματα «ESTIA II» και «ESTIA 2021». Υπήρχε ένα Πρόγραμμα «ESTIA», για τη στέγαση μεταναστών, οι οποίοι είχαν αιτηθεί διεθνή προστασία. Με τη λήξη, λοιπόν, εκείνων των συμβάσεων - προγραμμάτων, θεσπίζεται νέο Πρόγραμμα για την εκμετάλλευση εκείνων των ακινήτων που μένουν κενά.

Καταρχάς, υπάρχει ένα ερώτημα για το πού μένουν ή το πού θα μένουν οι μετανάστες, οι οποίοι έμεναν σε αυτά τα διαμερίσματα;

Πού βρίσκονται τώρα όλοι αυτοί οι άνθρωποι, εξαφανίστηκαν;

Πέρα, όμως, από αυτό υπάρχουν και τα εξής ζητήματα: Αφορά σε ηλικίες 25 έως 39, δικαιούχους κοινωνικών προγραμμάτων. Εδώ είναι δεδομένο, ότι πέρα από τον ηλικιακό περιορισμό και ξέρετε φυσικά, υπάρχουν και ευάλωτα νοικοκυριά που είναι έξω από αυτές τις ηλικίες ή και νεότερες ηλικιακές ομάδες, φοιτητές, για παράδειγμα, που είναι συνήθως κάτω από 25 ετών, που δεν μπορούν να υπαχθούν σε αυτή τη διάταξη.

Οι δικαιούχοι αυτών των κοινωνικών επιδομάτων, του Ελάχιστου Εγγυημένου Εισοδήματος, για παράδειγμα, είναι ελάχιστοι, τελικά, αφού και τα κριτήρια υπαγωγής σε αυτό το Ελάχιστο Εγγυημένο Εισόδημα είναι πολύ μειωμένα.

Επίσης, υπάρχει αυτή η διατύπωση για τις κοινωνικές κατοικίες, η οποία υπόκειται και αυτή στην κατηγορία της δημιουργικής ασάφειας, ας μου επιτραπεί, από τη στιγμή που δεν περιλαμβάνεται στα σχέδιά της κυβέρνηση και το έχει ξεκόψει αυτό, η δημιουργία κάποιου δημόσιου φορέα κοινωνικής κατοικίας. Δεν προκύπτει κάτι τέτοιο από πουθενά.

Άρθρο 9. Επιδοτούνται ιδιώτες ιδιοκτήτες, προκειμένου να τα ανακαινίσει και στη συνέχεια να ενοικιάσουν ένα ακίνητό τους για τρία χρόνια. Εδώ πρέπει, πρώτα - πρώτα, να πούμε ότι δεν τίθεται κανένας μα κανένας περιορισμός για την τιμή του ενοικίου αυτής της κατοικίας. Τα χρήματα μάλλον είναι λίγα, με 10.000 ευρώ, δεν νομίζω ότι κάνεις και καμιά σοβαρή ανακαίνιση, γιατί οι πραγματικές ανακαινίσεις χρειάζονται στις περισσότερες περιπτώσεις ένα στεγαστικό δάνειο για να την κάνει κάποιος.

Άρθρα 10 και 11. Από τη στιγμή που στην αντίληψη της κυβέρνησης, αλλά και των υπόλοιπων αστικών κομμάτων η γη και η κατοικία, δέχεστε ότι μπορεί να είναι εμπόρευμα, τότε το κράτος με τις διατάξεις αυτού του άρθρου, εξασφαλίζει για τον εαυτό του το ρόλο ενός ακόμα κτηματομεσίτη και τίποτα περισσότερο.

(Συνέχεια ομιλίας κ. **ΙΩΑΝΝΗ ΔΕΛΗ, Ειδικού Αγορητή του Κ.Κ.Ε.**)

Η αξιοποίηση των κρατικών ακινήτων δεν είναι αποτέλεσμα ευαισθητοποίησης απέναντι σε ευάλωτες κοινωνικά ομάδες, αλλά στην πραγματικότητα είναι προσφορά στις επενδύσεις των κατασκευαστικών ομίλων.

Στο άρθρο 12 με τη συγκέντρωση της γης και με τη διάθεσή της στο κεφάλαιο επιδιώκεται ένα ακόμα καθαρό πεδίο επιχειρηματικής δράσης.

Αυτά για τα όσα περιέχονται στο άρθρο 12.

Στο άρθρο 13 έχουμε να σημειώσουμε το εξής. Αρκετές φορές υπάρχουν ορισμένοι έλεγχοι οι οποίοι πράγματι θέλουν χρόνο για να εγκριθούν οι απαλλοτριώσεις κρατικών ακινήτων υπέρ επιχειρηματικών δραστηριοτήτων. Αφορά, κυρίως, ομίλους των Ανανεώσιμων Πηγών Ενέργειας, κατασκευαστικούς ομίλους, τουριστικούς.

Με το άρθρο 13, λοιπόν, όλες αυτές οι διαδικασίες επιταχύνονται, αφού ουσιαστικά καταργούνται οι έλεγχοι οι οποίοι οφείλουν να υπάρχουν.

Στα άρθρα από το 14 μέχρι το 20 που αφορούν την αποκατάσταση των πυρόπληκτων στο Μάτι και με αυτό θα ολοκληρώσω τη σημερινή τοποθέτηση το πρώτο που έχουμε να πούμε είναι ένα συμπέρασμα, βέβαια, που δεν αφορά μονάχα τους πυρόπληκτους στο Μάτι, αφορά όλους τους πυρόπληκτους σε όλη τη χώρα, αφορά όλους όσους έχουν πληγεί από φυσικές καταστροφές. Η αποκατάσταση, λοιπόν, όλων αυτών των ανθρώπων όπως και των πυρόπληκτων στο Μάτι καρκινοβατεί εδώ και περισσότερο από 4 χρόνια και δεν είναι μόνο οι χίλιες ενστάσεις οι οποίες μάθαμε σήμερα ότι υπάρχουν για το Πολεοδομικό Σχέδιο, γενικά τα αντανακλαστικά του κράτους σε αυτές τις περιπτώσεις αποδεικνύονται αρκετά δυσκίνητα.

Σε κάθε περίπτωση αυτή, όμως, η δυσκινησία και οι καθυστερήσεις από την μεριά του κράτους δεν θεωρούμε ότι είναι τυχαίες, αλλά αξιοποιούνται για την ανασυγκρότηση και της συγκεκριμένης περιοχής με κριτήριο όχι τις ανάγκες του λαού που μένει εκεί στην περιοχή της Ανατολικής Αττικής ο οποίος ειρήσθω εν παρόδω δεν διαθέτει ούτε καν νοσοκομείο και στις περισσότερες περιπτώσεις δεν υπάρχει ούτε καν αποχέτευση και μιλάμε για μια έκταση που συνεχώς πολλαπλασιάζεται ο πληθυσμός της.

Το σχέδιο, λοιπόν, που υπάρχει, σχέδιο επιχειρηματικών ομίλων αλλά και σχέδιο κυβερνητικό είναι η μετατροπή της ευρύτερης περιοχής αυτής της Ανατολικής Αττικής σε έναν ακόμα τουριστικό πόλο ενταγμένο στο ρυθμιστικό σχέδιο της Αττικής.

Στην ουσία και κλείνω με αυτό, κύριε Πρόεδρε, παίρνει από αυτούς τους ανθρώπους την κατοικία και τους δίνει ένα διαμέρισμα και ξέρετε υπάρχει διαφορά ανάμεσα σε αυτούς τους δύο χώρους, σε όποιους μπορέσουν τελικά, όταν και όποτε μπορέσουν να ενταχθούν μετά από όλη αυτή την περιπέτεια, εκτός, βεβαίως, από όλα όσα πέρασαν εκείνο το τραγικό καλοκαίρι του 2018.

Ευχαριστώ.

Στο σημείο αυτό γίνεται η β΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Ακτύπης Διονύσιος, Βαρτζόπουλος Δημήτριος, Δαβάκης Αθανάσιος, Βρυζίδου Παρασκευή, Γιόγιακας Βασίλειος, Ευθυμίου Άννα, Ιατρίδη Τσαμπίκα (Μίκα), Καλογιάννης Σταύρος, Κεφαλά Μαρία – Αλεξάνδρα, Κόλλιας Κωνσταντίνος, Κρητικός Νεοκλής, Λεονταρίδης Θεόφιλος, Λιάκος Ευάγγελος, Λιούπης Αθανάσιος, Μαντάς Περικλής, Μαραβέγιας Κωνσταντίνος, Μαρκόπουλος Δημήτριος, Μπλούχος Κωνσταντίνος, Οικονόμου Βασίλειος, Πνευματικός Σπυρίδων, Σαλμάς Μάριος, Σκόνδρα Ασημίνα, Τζηκαλάγιας Ζήσης, Τσιλιγγίρης Σπυρίδων (Σπύρος), Φωτήλας Ιάσονας, Χρυσομάλλης Μιλτιάδης (Μίλτος), Αβραμάκης Ελευθέριος, Αυγέρη Θεοδώρα (Δώρα), Βαρδάκης Σωκράτης, Βαρεμένος Γεώργιος, Γεροβασίλη Όλγα, Θραψανιώτης Εμμανουήλ, Μεϊκόπουλος Αλέξανδρος, Μπαλάφας Ιωάννης, Μπάρκας Κωνσταντίνος, Ξενογιαννακοπούλου Μαρία – Ελίζα (Μαριλίζα), Σκουρλέτης Παναγιώτης (Πάνος), Τριανταφυλλίδης Αλέξανδρος (Αλέκος), Φωτίου Θεανώ, Μουλκιώτης Γεώργιος, Μπαράν Μπουρχάν, Πουλάς Ανδρέας, Φραγγίδης Γεώργιος, Κατσώτης Χρήστος, Δελής Ιωάννης, Στολτίδης Λεωνίδας, Αθανασίου Μαρία, Ασημακοπούλου Σοφία-Χάιδω, Απατζίδη Μαρία και Γρηγοριάδης Κλέων.

**ΜΙΛΤΙΑΔΗΣ ΧΡΥΣΟΜΑΛΛΗΣ (Προεδρεύων της Επιτροπής)**: Τον λόγο έχει η κυρία Αθανασίου.

**ΜΑΡΙΑ ΑΘΑΝΑΣΙΟΥ (Ειδική Αγορήτρια της Ελληνικής Λύσης)**: Ευχαριστώ, κύριε Προέδρε.

Κύριε Υπουργέ, κύριοι συνάδελφοι, το παρόν νομοσχέδιο αντιμετωπίζει αποσπασματικά και με ελλιπή τρόπο ένα πρόβλημα που αγγίζει εκατομμύρια συμπολιτών μας, ιδιαίτερα την τελευταία περίοδο με την άνοδο του πληθωρισμού και των τιμών ενέργειας, καυσίμων και βασικών καταναλωτικών αγαθών.

Το Πρόγραμμα Χορήγησης Δανείων Πρώτης Κατοικίας αφορά μόνο σε δικαιούχους ηλικίας 25 έως 39 ετών, ενώ το ελάχιστο εισοδηματικό όριο αποκλείει χιλιάδες εργαζομένων που αμείβονται με τον κατώτατο μισθό και είναι υποαμειβόμενοι, απασχολούμενοι ή υποαπασχολούμενοι με αδήλωτη εργασία και άλλα.

Η νομοθέτηση για δανειοδοτικό πρόγραμμα από κοινού ΔΥΠΑ - Τραπεζών δεν είναι προς όφελος των ευάλωτων νοικοκυριών και όσων έχουν ανάγκη, αφού οι τράπεζες αποτελούν επιχειρήσεις με σκοπό το κέρδος τους και όχι το κοινωνικό όφελος.

Το βασικό πρόβλημα που θα δημιουργηθεί όμως είναι και στην εφαρμογή των νομοθετούμενων διατάξεων. Η υλοποίηση των μέτρων δεν ανατίθεται σε μια ενιαία κοινή δημόσια διοικητική δομή στέγασης, ενώ η επιλογή των κριτηρίων της κοινωνικής αντιπαροχής επαφίεται στον κάθε δημόσιο φορέα που του ανήκει ένα ακίνητο και αποφασίζει να το διαθέσει για την κατασκευή νέων κατοικιών.

Αξιοσημείωτη διαπίστωση είναι ότι σχεδόν όλα τα κριτήρια επιλογής των δικαιούχων θα αποφασιστούν από τον Υπουργό με Κοινή Υπουργική Απόφαση, δεδομένο που είναι προβληματικό για την υπερψήφισή του, αφού μεταβιβάζονται υπερεξουσίες νομοθέτησης από τη Βουλή προς τους Υπουργούς σε διατάξεις μάλιστα που είναι ουσιώδεις για τη δίκαιη εφαρμογή του.

Δυστυχώς για τους ενοικιαστές, παρότι αντιμετωπίζουν το μεγαλύτερο πρόβλημα, δεν νομοθετείται τίποτα ουσιαστικό που να τους στηρίζει. Οι στεγαστικές ανάγκες διαφέρουν ανά περιοχή στην ελληνική επικράτεια, δεδομένου ότι ο υπερσυγκεντρωτισμός στο Υπουργείο, δεν συμβάλλει στην αποτύπωση των πραγματικών αναγκών και των διαθέσιμων κατοικιών ανά περιοχή. Κατά τη γνώμη μας, είναι απαραίτητο να θεσμοθετηθεί η ευρύτερη εμπλοκή της τοπικής αυτοδιοίκησης γι’ αυτή την καταγραφή, έτσι ώστε οι βασικές κεντρικές πολιτικές, να προσεγγίσουν σε μεγάλο βαθμό τις τοπικές ανάγκες. Χρειάζεται επίσης, να θεσπιστεί ένας μόνιμος μηχανισμός τοπικής καταγραφής αναγκών, διαθεσιμότητας και προσφοράς ακινήτων. Μέχρι σήμερα, δεν έχει ληφθεί κανένα απολύτως μέτρο για την αποκατάσταση των πυρόπληκτων στο Μάτι και όλως τυχαίως, λίγους μήνες πριν τις εκλογές, επιδιώκεται η αποκατάστασή τους. Επιπλέον, έχετε προχωρήσει στη δημοσίευση ειδικού χωροταξικού σχεδίου στο Μάτι, το οποίο έχει ξεσηκώσει θύελλα αντιδράσεων και ενστάσεων από πλευράς δήμου και πολιτών της περιοχής, οι οποίοι πέρα από την τραγωδία που υπέστησαν στην πυρκαγιά, έρχονται τώρα και αντιμέτωποι με τη δήμευση των περιουσιών τους εις το όνομα της ένταξης στο σχέδιο. Τούτο να συμβαίνει κιόλας προτού καν απαντηθούν οι ενστάσεις που υπέβαλαν οι κάτοικοι προς το δασαρχείο μετά τη δημοσίευση των δασικών χαρτών. Καθαρά μέτρα προεκλογικού χαρακτήρα.

Άρθρο 2. Η κυβέρνηση της Νέας Δημοκρατίας, θα οδηγήσει τη νέα γενιά στην υπερχρέωση των νοικοκυριών τους. Αντί να δίνετε κίνητρα απασχόλησης στους νέους, αντί να μειώνεται την ανεργία, αντί να αυξάνετε την παραγωγή, η κυβέρνηση δήθεν στηρίζει τη νέα γενιά, προσπαθώντας να εξαγοράσει συνειδήσεις και ψήφους ενόψει εκλογών. Οι παρούσες ρυθμίσεις δεν εξυπηρετούν κανέναν άλλο παρά μόνο τις τράπεζες. Λέτε, ότι παραχωρείτε σπίτια, ενώ την ίδια στιγμή κρατάμε δέσμιους τους παλιούς δανειολήπτες στις επιθετικές διαθέσεις των τραπεζών και ταυτοχρόνως ωθεί στον απερίσκεπτο δανεισμό τους νέους. Με αυτό τον τρόπο, δημιουργείτε τις κατάλληλες προϋποθέσεις να τους υπερχρεώσετε με μελλοντικά κόκκινα δάνεια, βαφτίζοντας αυτή την προοπτική ως παροχές. Το ακούσαμε και σήμερα από την αντιπρόσωπο της τράπεζας, που οι τόκοι δεν θα είναι σταθεροί, αλλά θα αυξάνονται. Στην ουσία ποτέ δεν έχουν μειωθεί.

Άρθρο 3. Αντικείμενο, σκοπός και δικαιούχοι του προγράμματος. Πρέπει να διευκρινιστεί σε ποια περίπτωση δίνονται χαμηλότοκα και σε ποια άτοκα δάνεια. Επίσης, ποιο θα είναι το ύψος των τόκων. Τι θεωρείτε εσείς χαμηλότοκο δάνειο; Τι θεωρούν οι τράπεζες χαμηλότοκο δάνειο; Είναι δύο διαφορετικές κατηγορίες μεταξύ τους, αφού άλλο πράγμα είναι χαμηλότοκο δάνειο και άλλο πράγμα είναι ένα άτοκο δάνειο. Πρόκειται για μια μεγάλη ειδοποιό διαφορά η οποία καθιστά την εν λόγω ρύθμιση επικίνδυνη, αφού προβλέπει, ότι θα χορηγούνται δάνεια σε νέους που διαθέτουν πολύ χαμηλά εισοδήματα. Πώς θα αποπληρωθεί ένα δάνειο ύψους 150.000 ευρώ με τόσο χαμηλά εισοδήματα; Άρα, σε ποιους απευθύνεται το υπό ψήφιση νομοσχέδιο αν όχι σε νέους υπό αμειβόμενους και υπό απασχολούμενους οι οποίοι μόλις και μετά βίας καταφέρνουν να καλύπτουν βασικές καθημερινές τους ανάγκες; Η επέκταση του ηλικιακού ορίου μέχρι τουλάχιστον τα 45 είναι αναγκαία. Λαμβάνοντας υπόψη αντίστοιχα και τα ηλικιακά όρια συνταξιοδότησης, κρίνεται σκόπιμο να αναφερθεί, ότι ελλοχεύει ο κίνδυνος να αυξηθούν οι τιμές των ακινήτων. Δεν αναφέρεται κάποιο μέτρο προστασίας γι’ αυτό. Όπως επίσης, οι δικαιούχοι δεν προστατεύονται από τους όρους που η κάθε τράπεζα μπορεί να ορίζει. Επιπροσθέτως, θα θέλαμε να τονίσουμε, ότι θεωρούμε εν προκειμένω αδιανόητο την μη συμπερίληψη των ατόμων με αναπηρία, χρόνιες παθήσεις και των οικογενειών τους στο εν λόγω νομοσχέδιο. Το συνολικό ετήσιο εισόδημα της παραγράφου 2 του άρθρου αυτού το οποίο εντάσσεται στις προϋποθέσεις, ώστε να καταστεί κάποιος δικαιούχος του προγράμματος δανείων «Σπίτι μου». Σε περίπτωση δηλαδή, που αφορά σε άτομα με αναπηρία ή χρόνια πάθηση με ποσοστό αναπηρίας 50% και άνω, βάσει ΚΕ.Π.Α. ή από υγειονομική επιτροπή πιστοποίησης γνωμάτευσης αναπηρίας ή άλλη αρμόδια αρχή, η οποία εξακολουθεί να ασκεί τις αρμοδιότητές της, πρέπει να είναι προσαυξημένο κατά 20%, λόγω του επιπλέον κόστους που επιφέρει αναπηρία, η χρόνια πάθηση τους. Να σκεφτείτε επίσης, την επέκταση του ορίου ηλικίας πάνω από τα 39 έτη, ειδικά για τις τρίτεκνες και πολύτεκνες οικογένειες. Επίσης, σημειωτέον, ότι θα πρέπει να ληφθεί υπόψη, ότι είναι άλλο το κόστος απόκτησης κατοικίας στην Αθήνα και άλλο στην περιφέρεια. Είναι δυσανάλογα τα κόστη απόκτησης. Απαιτούνται σαφώς περισσότερα χρήματα για αγορά σπιτιού στην Αθήνα. Επί παραδείγματι, έγγαμος με δύο παιδιά και οικογενειακό εισόδημα 40.000 ευρώ και μηδενικές καταθέσεις, με μηνιαίο ενοίκιο 700 ευρώ, πώς θα μπορέσει να έχει εξασφαλίσει το 10% ή το 20% της αξίας του σπιτιού σε ρευστό για να μπορέσει να μπει στο πρόγραμμα;

 Άρθρο 4. Βασικοί όροι του δανείου. Να μην περιοριστεί το είδος ακινήτου μόνο σε διαμέρισμα, αλλά να υπάρχει δυνατότητα αγοράς και μονοκατοικίας ή μεζονέτας ειδικά για τους νέους, που ζουν και δημιουργούν οικογένειες στην περιφέρεια, καθώς στα χωριά η εύρεση τέτοιας κατηγορίας ακινήτου είναι σίγουρα εφικτή, ειδικά σε χωριά που ερημώνουν. Γιατί υπάρχει περιορισμός των 150 τετραγωνικών μέτρων της κατοικίας; Το πρόγραμμα βασίζεται κατά κύριο λόγο, σε παλιά ακίνητα και σε κάποιες περιοχές οι τιμές ανά τετραγωνικό είναι χαμηλότερες από 1.000 ευρώ το τετραγωνικό. Γιατί, λοιπόν να μην μπορέσει να πάρει ένα νέο ζευγάρι, ένα σπίτι μεγαλύτερο από 150 τετραγωνικά, εφόσον το ίδιο το πρόγραμμα προωθεί και δίνει κίνητρα σε νέα ζευγάρια να αποκτήσουν τρία παιδιά και πάνω; Γιατί, να περιορίζονται να αποκτήσουν ένα ακίνητο το οποίο αργότερα ενδεχομένως να μην εξυπηρετεί τις ανάγκες τους και από τη στιγμή που δεν ξεπερνά το μέγιστο ποσό δανείου, αφήστε το ελεύθερο στα μέγιστα τετραγωνικά.

Αποτελεί στρεβλή νομοθέτηση η παροχή στεγαστικών δανείων πρώτης κατοικίας μόνο για την αγορά κατοικιών, αποκλείοντας την παροχή στεγαστικού δανείου για την ανέγερση και την κατασκευή του. Η συγκεκριμένη περιοριστική διάταξη, σε συνδυασμό με την υποχρεωτικότητα αγοράς σπιτιού εντός οικιστικής ζώνης, αποτελεί αντικίνητρο για να παραμείνει κάποιος στην περιφέρεια και να προοδεύσει στον τόπο κατοικίας του, κατασκευάζοντας σε οικόπεδο που ήδη κατέχει, αλλά και η εισαγωγή του περιοριστικού άρθρου περί παλαιότητας άνω των 15 ετών, δημιουργεί βάσιμο προβληματισμό.

Δηλαδή, μπορεί να υποθέτουμε γενικά, ότι θα διατεθούν παλαιότερα διαμερίσματα αλλά επί της ουσίας ιδιαίτερα στην Αττική, αποκλείονται πολλές περιοχές ιδιαίτερα στο κέντρο και πέριξ των στάσεων μετρό, αφού εκεί οι τιμές πώλησης είναι ιδιαίτερα υψηλές. Οι διατάξεις θα εφαρμοστούν είτε σε περιοχές υποβαθμισμένες, είτε σε πολύ παλιά διαμερίσματα κυρίως στα μεγάλα αστικά κέντρα. Πάντως, η χορήγηση στεγαστικών δανείων σε νέους, επαναλαμβάνω, είναι πολύ επικίνδυνο και πολύ πιθανόν να επιφέρει την υπερχρέωση τους, αφού αυτά χορηγούνται με χαμηλά εισοδηματικά κριτήρια και πρέπει να αποπληρωθούν μέσα σε 30 χρόνια, χωρίς σταθερό επιτόκιο ενώ το ύψος τους μπορεί να φτάσει έως και 150.000 ευρώ.

Άρθρο 5. Έννοια κοινωνικής αντιπαροχής. Η υλοποίηση της κοινωνικής αντιπαροχής ξεχωριστά από πολλούς δημόσιους φορείς, δεν πρόκειται να επιφέρει τα αποτελέσματα που αναμένονται. Στην παράγραφο 3, αναφέρεται ότι η επιλογή των δικαιούχων θα γίνει με κοινωνικά κριτήρια. Νομοθετείται μια γενικόλογη έννοια βασικού μάλιστα κριτηρίου επιλογής. Ανακύπτουν ερωτήματα, όπως, εάν ο φορέας θα ενσωματώσει κριτήρια επιλογής με ειδική προτεραιοποίηση. Για παράδειγμα, εάν το υποψήφιο ακίνητο βρίσκεται στο δήμο Αμαρουσίου, τότε διερωτώμεθα αν θα ενσωματωθούν επιπλέον μόρια επιλογής για τους δικαιούχους κατοίκους του εν λόγω δήμου.

Ο κάθε φορέας, λοιπόν, θα μπορεί να ενσωματώνει όποια κριτήρια αποφασίζει ο ίδιος χωρίς κεντρικές αποφάσεις; Τα ερωτήματα που ανακύπτουν είναι πολλά και η υλοποίηση των διατάξεων θα προκαλέσει πολλές αδικίες και προβλήματα. Για τους πολίτες που αντιμετωπίζουν ζητήματα υγείας, που τους καθιστούν μη αυτο εξυπηρετούμενους, χρειάζεται να ληφθούν ειδικά μέτρα και να υπάρξει εξατομικευμένη μέριμνα ή εάν προβλέπεται η δυνατότητα μίσθωσης κοινωνικών κατοικιών, να υπάρχει άμεση σύνδεση με επιπλέον εξειδικευμένες υπηρεσίες καθημερινής φροντίδας.

Επιπλέον, δεν ορίζονται ποσά που θα προβλέπονται για τις συγκεκριμένες μισθώσεις και χρειάζεται να οριστεί ένα ανώτατο όριο. Λαμβάνοντας υπόψη, ότι πρόκειται για κοινωνικές κατοικίες, δεν θα μπορούσε το ανώτατο όριο να ξεπερνάει τα 200 ευρώ μηνιαίως, όταν πρόκειται για μεμονωμένο άτομο. Επίσης, σημαντικό είναι να προσδιορίζεται ένα ανώτατο όριο για τη χρονική διάρκεια της μίσθωσης των συγκεκριμένων ακίνητων. Η Κυβέρνηση θα επιλέγει με ποιους ιδιώτες θα συνάπτει τέτοιου είδους συμβάσεις. Δέον, η προτεραιότητα να δίδεται και στους δικαιούχους που θα τα κατοικήσουν και να μην παραχωρείται μόνο η δυνατότητα σε ιδιώτες, να γκρεμίσουν ακίνητα του δημοσίου για να χτίσουν αυτά που θέλουν και να τα εκμεταλλευτούν.

Άρθρο 7. Επιλογή αναδόχου, προδικαστική προστασία, κατάρτιση και εκτέλεση σύμβασης. Αφού, η εκμετάλλευση αφορά σε συγκεκριμένα πλην διαφορετικά μεταξύ τους υποψήφια ακίνητα, συνεπάγεται ότι κάθε πρόσκληση θα είναι διαφορετική και εξατομικευμένη ως προς το ακίνητο, αφού αυτή θα καθορίσει τους βασικούς όρους των συμβάσεων μίσθωσης μεταξύ του αναδόχου και των δικαιούχων, καθώς και ποιες οριζόντιες ιδιοκτησίες προβλέπεται να συσταθούν αλλά και άλλα παρεμφερή ζητήματα.

Το προβληματικό εδώ είναι, ότι η εν λόγω εξατομίκευση μπορεί να μην περιορίζεται μόνο στον υποψήφιο προς εκμετάλλευση ακίνητο, αλλά να εκτείνεται και στον υποψήφιο προς εκμετάλλευση φορέα. Συγκεκριμένα, αν δεν τεθούν ορισμένα από πριν κριτήρια και προϋποθέσεις διασφάλισης της διαφάνειας συμμετοχής, ο φορέας έχει το περιθώριο να εκδίδει φωτογραφική πρόσκληση, ώστε το ακίνητο να προορίζεται προς εκμετάλλευση κατευθείαν σε συγκεκριμένο ιδιώτη, ο οποίος να φέρει όλα τα παραπάνω χαρακτηριστικά, αλλά πολύ περισσότερο ανοίγει η πόρτα σε ιδιωτικές φωτογραφικές συμβάσεις με κίνδυνο αδιαφάνειας και περιθωρίου ιδιωτικού κέρδους με κατασπατάληση δημόσιου πλούτου.

Πέραν του αυτονόητου ερωτήματος το οποίο γεννάται, είναι ποιο θα είναι το κέρδος εν προκειμένω του κράτους από την εφαρμογή του προγράμματος «κοινωνική αντιπαροχή»; Ισχύει και το αντίστροφο. Δηλαδή, ποιο το κέρδος του μέσου απλού πολίτη από την ένταξή του σε αυτό το πρόγραμμα; Θα πληροί αυτό το πρόγραμμα και ειδικότερες στεγαστικές ανάγκες πολιτών ή μήπως θα περιοριστεί σε ορισμένες βασικές αρχές, χωρίς να καλύπτει εξατομικευμένες περιπτώσεις αφήνοντας ακάλυπτους πολίτες, οι οποίοι να έχουν όντως ανάγκη; Επιπροσθέτως, η διατύπωση του εν λόγω άρθρου ανοίγει περιθώριο να ανατίθενται προς εκμετάλλευση ακίνητα είτε δομημένα είτε ατομικά σε συγκεκριμένους «φίλους» ιδιώτες.

Άρθρο 10. Ειδική κατηγορία χρήσης «κοινωνική κατοικία» και τροποποίηση του Προεδρικού Διατάγματος 59/2018. Με τη διάταξη αυτή εμπλουτίζεται η υφιστάμενη νομοθεσία περί κατηγοριών και περιεχομένου χρήσεων γης με τη νέα ειδική κατηγορία χρήσεις γης «κοινωνική κατοικία», η οποία δύναται να εντάσσει κτίρια που ανήκουν σε φορείς της Γενικής Κυβέρνησης της γενικότερης κατηγορίας χρήσεις γης, κοινωφελείς λειτουργίες και αγροτική χρήση. Εδώ παραμονεύει ο κίνδυνος ένταξης σε αυτό το πρόγραμμα και αλλοδαπών, οι οποίοι κατ’ αυτόν τον τρόπο θα εδραιώσουν τη θέση τους στη χώρα μας και θα τους δημιουργηθούν οι τυπικές προϋποθέσεις αβίαστης ένταξης στη χώρα, χωρίς προφανώς να έχει δοθεί βάρος σε ουσιαστικές προϋποθέσεις προθέσεων και σκοπού παραμονής τους.

Από την άλλη, η πολιτεία έχει απελευθερώσει τους πλειστηριασμούς πρώτης και μοναδικής κατοικίας πολλών ατυχησάντων, τέως δανειοληπτών, τους οποίους η ίδια εξώθησε στην απώλεια της περιουσίας τους και στην έκθεσή τους στον κίνδυνο του να παραμείνουν άστεγοι. Και το ερώτημα το οποίο εν προκειμένω τίθεται είναι. Πώς σκέφτηκε η Κυβέρνηση να προχωρήσει σε δήθεν διασφάλιση ευάλωτων ομάδων με πρόγραμμα στέγασης τη στιγμή κατά την οποία έχει αφήσει στην ουσία άστεγους στη φορά ιδιωτών κερδοσκόπων τραπεζών και κυρίως ιδιωτικών funds; Οικογένειες και μεμονωμένα πρόσωπα, ευάλωτα ή μη, που η ίδια η πολιτεία αντί να τους προστατεύσει, τους κατέστησε ευάλωτους εν μια νυκτί, καταργώντας σκανδαλωδώς το πλαίσιο προστασίας τους το οποίο ίσχυε για χρόνια θεσμοθετημένο με νόμο και κατοχυρωμένο με ατομικές δικαστικές αποφάσεις, οι οποίες είχαν δημιουργήσει πλούσια νομολογία ετών.

Αίφνης η Κυβέρνηση έρχεται να καταργήσει το νόμο ετών και τη νομολογία, επίσης ετών. Έρχεται να αφήσει στο δρόμο χιλιάδες δανειοληπτών ήδη προστατευμένων με προσωρινές δικαστικές αποφάσεις και να καταργεί δίκες προσδιορισμένες προς συζήτηση με μόνη φτηνή δικαιολογία ότι παρέλειψαν να συμπληρώσουν μια απλή πλατφόρμα. Μάλιστα, τη χαρακτήρισαν «επαναπροσδιορισμό». Επαναπροσδιορισμό σε τι; Σε ήδη προσδιορισμένη δίκη και ποιος ο σκοπός ύπαρξης της έννοιας «επαναπροσδιορισμός» σε κάτι ήδη προσδιορισμένο και σε πολλές περιπτώσεις ήδη χορηγούμενων; Τι σχέση έχει η κατάργηση ήδη χορηγημένης προσωρινής δικαστικής προστασίας σε πρόσωπα τα οποία τελούν σε αναμονή χορήγησης της μόνιμης δικαστικής προστασίας με την εκ των υστέρων συμπλήρωση μιας απλής πλατφόρμας, η παράλειψη υποβολής της οποίας έχει ως συνέπεια την απώλεια ήδη προστατευμένης περιουσίας επιμελώς πολιτών;

Κύριοι της Κυβέρνησης, ευαγγελίζεστε τη δήθεν προστασία αδύναμων κοινωνικών ομάδων την ίδια στιγμή κατά την οποία μόλις πέρυσι εν μέσω περιοριστικών μέτρων, λόγω πανδημίας, καταργήσατε για μια πλατφόρμα νόμους και δικαστικές αποφάσεις, ανατρέψατε δεδομένα ετών και προγραμματισμούς ζωής και αφήσατε στο δρόμο ανυπεράσπιστους πολίτες και οικογένειες τις οποίες εσείς καταστήσατε ευάλωτες προς εξυπηρέτηση των συμφερόντων των funds. Τόσο κυνικά και τόσο απροκάλυπτα. Πώς περιμένετε να σας εμπιστευτούν οι πολίτες όταν έχετε μόλις τόσο πρόσφατα επιδείξει τέτοια κυνική συμπεριφορά εναντίον τους; Σας ευχαριστώ.

**ΜΙΛΤΙΑΔΗΣ ΧΡΥΣΟΜΑΛΛΗΣ (Προεδρεύων της Επιτροπής)**: Σας ευχαριστούμε πολύ κυρία Αθανασίου.

Τον λόγο έχει η κυρία Απατζίδη.

**ΜΑΡΙΑ ΑΠΑΤΖΙΔΗ (Ειδική Αγορήτρια του ΜέΡΑ25)**: Κυρίες και κύριοι συνάδελφοι, νομίζω ότι όλοι ακούσαμε τους φορείς και καταλάβαμε ότι αυτό το νομοσχέδιο κατατέθηκε προεκλογικά μόνο και μόνο για να ευνοήσει την κυβερνώσα παράταξη. Δεν είναι δα και τόσο δύσκολο να αντιληφθούμε όλοι μας τους σκοπούς και τους αποδέκτες του παρόντος νομοσχεδίου. Στην πραγματικότητα είναι εκείνοι που θα επωφεληθούν από τη στεγαστική πολιτική που προγραμματίζει το Υπουργείο Εργασίας και Κοινωνικών Υποθέσεων. Οι έχοντες, οι πολύ λίγοι. Δεν έχετε, κύριε Υπουργέ, σκεφτεί τους ανέργους. Δεν έχετε σκεφτεί τους ανθρώπους που εργάζονται, αλλά δυστυχώς στην Ελλάδα του 2022 ακόμη εργάζονται χωρίς ένσημα.

Αυτοί οι άνθρωποι, δηλαδή, δεν έχουν το δικαίωμα ποτέ να πάρουν σπίτι. Οι άνθρωποι αυτή τη στιγμή που είναι στην ηλικία των 25 μέχρι 39 ετών αναγκάστηκαν να αντιμετωπίσουν τις καταστροφικές μνημονιακές πολιτικές όλων των κυβερνήσεων.

Οι άνθρωποι αυτοί δεν θα είναι σε θέση στο σύνολο τους να αγοράσουν ένα σπίτι με τη χορήγηση δανείου, έστω και με χαμηλό ή μηδενικό επιτόκιο. Η πραγματική, όμως, προστασία από το κράτος που θα έπρεπε να υφίσταται στον έλεγχο και στις παρεμβάσεις στην στεγαστική πολιτική αρκετά πριν, όμως, ώστε να διασφαλιστεί ένα περιβάλλον δικαιοσύνης και οικονομικής αντίληψης που να αντιστοιχεί στην πραγματικότητα. Όχι, με νομοσχέδια προεκλογικού χαρακτήρα που επιχειρούν λανθασμένα, κατά τη γνώμη μας, να αναδείξουν το κοινωνικό πρόσωπο της κυβέρνησης.

Η κυβέρνηση έχει ένα στόχο. Την ικανοποίηση των ημετέρων. Το χάρισμα της δημόσιας γης στους ολιγάρχες, όσο κι αν θέλετε να ονομάσετε την αντιπαροχή κοινωνική. Στη χθεσινή μου ομιλία αναφέρθηκα στις πρακτικές που ακολουθούν κυβερνήσεις της Ευρωπαϊκής Ένωσης σχετικά με τις κοινωνικές και φοιτητικές εστίες. Όπως στο εξωτερικό, έτσι και εδώ, δίνετε τις ευλογίες σας στους ίδιους μνηστήρες να είναι υποψήφιοι ανάδοχοι ΣΔΙΤ, όπως και στην υλοποίηση έργου φοιτητικών εστιών, εκπαιδευτικών, ερευνητικών και λοιπών υποδομών του Δημοκρίτειου Πανεπιστημίου Θράκης.

Είναι φαίνεται αδύνατο για εσάς να αντιληφθείτε ότι όσο και να λιβανίζετε τους ολιγάρχες στο τέλος ο κόσμος και ειδικά αυτός ο νέος κόσμος θα καταλάβει πόσο εναντίον του είναι όλες αυτές οι ρυθμίσεις που θέλετε να ψηφιστεί και νόμος του κράτους. Όταν το κράτος πραγματικά δεν μεριμνά για τα βασικά αγαθά που είναι η στέγη, όταν η στέγη παραχωρείται στους ίδιους αναδόχους που δε μπορούν να κρατήσουν μια εθνική οδό ανοιχτή.

Όσο νεοφιλελεύθεροι και αν είστε, το επιχείρημα της ενεργητικής σύμπραξης δημόσιου και ιδιωτικού τομέα είναι τόσο αδύναμο πραγματικά, όσο και τα θεμέλια που θα μπουν σε αυτά τα κριτήρια προς ενοικίαση και πώληση στους πολίτες. Ας κατανοήσουμε ένα πράγμα. Ποιος θα επιχειρήσει να εκμεταλλευτεί το πρόγραμμα «Σπίτι μου», όταν το μισό εισόδημα πηγαίνει στις υποχρεώσεις στέγασης σήμερα;

Ποιος, κύριε Υπουργέ, θα θεωρήσει καλή ιδέα να εμπιστευτεί τον ιδιωτικό τομέα και τις τράπεζες, με όλα αυτά που βλέπουμε; Για 5.000 σε διώχνουν από το σπίτι σου. Έρχονται πρωί πρωί και γίνεται όλο αυτό το χάλι που είδαμε με το σπίτι της κυρίας Κολοβού. Όταν επί των δικών σας ημερών κοκκινίζουν τα δάνεια και πολλαπλασιάζονται, όταν οι τράπεζες πραγματικά θα μπουκάρουν μέσα με το έτσι θέλω. Ποιος θα έχει τη δυνατότητα να μπει στη διαδικασία να πληρώνει μηνιαία δόση 400 και 500 ευρώ; Αυτά είναι πάρα πολλά χρήματα για ένα νοικοκυριό, όταν η πλειοψηφία της ενδιαφερόμενης ηλικιακής ομάδας έχει εισόδημα που δεν ξεπερνά τα 1.000 ευρώ, αλλά ξέρετε ποιο είναι το παράδοξο και παράξενο της υπόθεσης;

Κάποτε λέγαμε είμαι 20 χρονών, είμαι 25, κάποια στιγμή θα αμείβομαι παραπάνω. Δυστυχώς, μέχρι τα 70 θα καταντήσεις απλά να δουλεύεις μέχρι το ανώτερο να παίρνεις 1.000 ευρώ και πληρώνεις το μισό στο ενοίκιο. Άρα, δε μιλάμε για καμία ενίσχυση της κοινωνίας απέναντι στη στεγαστική λαίλαπα. Ένα πρόγραμμα που το έχει δημιουργήσει η εκτόξευση των ενοικίων, η έλλειψη διαθεσιμότητας των σπιτιών λόγω της βραχυχρόνιας μισθώσεις και της golden Visa, έργο της κυβέρνησης ΣΥΡΙΖΑ το ένα, έργο της κυβέρνησης της Νέας Δημοκρατίας το άλλο, επί κυβέρνησης Σαμαρά.

Πρόκειται ουσιαστικά για μια ρύθμιση που επιλέγει όσους έχουν χρήματα και να πέσουν στην παγίδα να επενδύσουν τη μισή τους ζωή σε ένα σπίτι, αν φυσικά καταφέρουν να το εξυπηρετήσουν το δάνειο, μέσα σε αυτές τις ζοφερές οικονομικές συνθήκες. Θα υπάρχει κάποια δικλείδα ασφαλείας γι’ αυτούς τους ανθρώπους ότι θα έχουν προπληρώσει το δάνειο; Ας υποθέσουμε ότι είναι κάποιος 30 - 35.

Εάν, τελικά, για κάποιο λόγο χάσει τη δουλειά του, τι γίνεται σε αυτή την περίπτωση; Είναι κανονικά όμηρος του τραπεζικού συστήματος, δηλαδή οποιαδήποτε στιγμή μ’ αυτή τη ρύθμιση, με όλα αυτά τα νομοσχέδια που έχετε φέρει, απλά θα χάνει το σπίτι του; Τι θα γίνει εκεί;

Το Πρόγραμμα «Σπίτι μου», λοιπόν, δεν είναι το μελλοντικό των ανθρώπων αλλά το κάνετε για τους εργολάβους. Δεν ορίζετε καν το χρονικό όριο της εκμετάλλευσης. Ας μη γελιόμαστε, στόχος είναι το ξεπούλημα της δημόσιας περιουσίας στους αναδόχους κι ας είναι εκείνοι υπεύθυνοι για το νοίκι και τη διαχείριση των κτηρίων. Ας αφήσουμε την αγορά να κάνει τη δουλειά της, δηλαδή, σε ένα τόσο ευαίσθητο και κοινωνικό κυρίως δημόσιου ενδιαφέροντος θέμα.

Συμπληρωματικά, πρέπει να αναφερθούμε στο Πρόγραμμα «Ανακαινίζω – Ενοικιάζω». Ποιος ο λόγος ύπαρξης ενός τέτοιου Προγράμματος όταν απευθύνεστε σε τόσο λίγους, επιβάλλοντας ένα συρφετό όρων που το καθιστούν μη ελκυστικό, επιβαρυντικό για τους ιδιοκτήτες που, ωστόσο, επιθυμούν να αναβαθμίσουν τις κατοικίες τους! Δεν μπορεί να έχεις σπίτι από το 60 και να μην έχεις διπλά τζάμια, ας πούμε. Άλλο ένα σημείο του νομοσχεδίου που διαφημίζεται από το Υπουργείο ως ευεργετικό, δεν μας λέει όμως για ποιους!

Στη συνέχεια του νομοσχεδίου και συγκεκριμένα στο άρθρο 10 παρουσιάζεται ως κοινωνική κατοικία, δίχως καμία εξήγηση για το πώς νοείται η κοινωνική κατοικία από το Υπουργείο, καθιστώντας αυτή τη διάταξη επικίνδυνη. Θα μας πείτε, λοιπόν, τι ακριβώς μπορεί να σημαίνει αυτό; Ξέρετε, δεν είναι δυνατό να προσθέτουμε σε μια προτεινόμενη πολιτική τον όρο κοινωνία, κοινωνικός κ.λπ., χωρίς να υπάρξει ενδελεχής εξήγηση κι αυτό γιατί ο δείκτης αυτών των πολιτικών οφείλει να γνωρίζει πώς, εν προκειμένω, η κυβέρνηση σας αξιολογεί τη στεγαστική πολιτική! Απ’ ότι φαίνεται από το πνεύμα του νομοσχεδίου πάντως, κύριε Υπουργέ, η στεγαστική πολιτική σας – η δική σας εννοείται μάλλον – θα έχει ελάχιστο αποτέλεσμα στην κοινωνία. Μάλιστα, το ελληνικό δίκτυο για το Δικαίωμα στη Στέγη και την Κατοικία σας προτρέπει να αποσαφηνίσετε την κοινωνική κατοικία, αφού όσα αναφέρονται στα άρθρα ως τώρα δεν είχαν συνδεθεί με τη χρήση του όρου κοινωνική κατοικία.

Θα αναφερθούμε και στη συνέχεια των εργασιών της Επιτροπής και για τα υπόλοιπα ζητήματα του σχεδίου. Ωστόσο, κύριε Υπουργέ, εχθές μου απαντήσατε, απ’ ό,τι είδα στα πρακτικά, ότι είναι το 10%, όπως είπατε, στο οποίο θα πρέπει να έχει συμμετοχή κάποιος μέχρι 150.000 δάνειο, αλλά είναι ξεκάθαρο για εμάς πώς αντιλαμβάνεστε και τη στεγαστική πολιτική και την κοινωνική κατοικία. Για εσάς στην κυβέρνηση αποτελούν ακόμη, δυστυχώς, ένα επικοινωνιακό και ένα προεκλογικό τερτίπι προς εντυπωσιασμό των πολιτών, ενώ προωθείτε, δυστυχώς, το έργο σας ως καινοτόμο στην ισχυρή στήριξη προς τους ανθρώπους, προς τους νέους 25 έως 39 ετών. Εμείς λέμε, όμως, ότι ο εμπαιγμός λαμβάνει ακόμα μεγαλύτερες διαστάσεις για τους νέους και τα νέα ζευγάρια, καθώς οι προβλέψεις του νομοσχεδίου στην πραγματικότητα αφορούν, για να μιλάμε και με δεδομένα, μόλις 2.500 δάνεια και αυτά με πάρα πολύ αυστηρές προϋποθέσεις, σε μία συγκυρία εκτόξευσης των κόκκινων δανείων και των σχετικών πλειστηριασμών. Εκεί δεν λέτε να κάνετε κάτι ως κυβέρνηση! Βέβαια, δεν αφορά εσάς, κύριε Υπουργέ. Μόνοι κερδισμένοι, δηλαδή, για άλλη μια φορά θα είναι οι ολιγάρχες, οι τραπεζίτες, οι μεγαλοκατασκευαστές και τα αρπακτικά funds. Πάντως σίγουρα όχι η κοινωνία!

Σας ευχαριστώ πολύ.

**ΜΙΛΤΙΑΔΗΣ ΧΡΥΣΟΜΑΛΛΗΣ (Προεδρεύων της Επιτροπής)**: Ευχαριστούμε πολύ, κυρία Απατζίδη, και για το σύντομο της τοποθέτησης.

Τον λόγο έχει η κυρία Ασημακοπούλου.

**ΣΟΦΙΑ – ΧΑΪΔΩ ΑΣΗΜΑΚΟΠΟΥΛΟΥ**: Σας ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, δεν είναι λίγες οι χώρες της Ευρώπης που από το 2018 - 2019 υιοθετήθηκαν νέα μέτρα και πολιτικές με στόχο την αναχαίτιση του κόστους στέγασης, πολλές εκ των οποίων διατηρούσαν ήδη ενεργά προγράμματα και δομές με στόχο τη στέγαση σε προσιτές τιμές.

Η Ελλάδα, από τις 21 χώρες της Ευρώπης, αποτελεί τη μόνη χώρα που, σύμφωνα με έρευνα για το έτος 2021 της Ευρωπαϊκής Ομοσπονδίας Δημόσιας Συνεταιριστικής Και Κοινωνικής Στέγασης, δεν διαθέτει υποδομές προσιτού κόστους στέγασης. Έτσι, αναφορικά με το άρθρο 3 σχετικά με το αντικείμενο, τον σκοπό και τους δικαιούχους του Προγράμματος, στοχεύετε σε περιορισμένο αριθμό δικαιούχων σε σχέση με την πραγματική ανάγκη του σήμερα, αλλά και των αναγκών που θα προκύψουν τα επόμενα χρόνια.

Το ηλικιακό όριο των 39 ετών λειτουργεί περιοριστικά σε μία μεγάλη ομάδα των συμπολιτών μας μεγαλύτερης ηλικίας, που έχουν αποκτήσει τέκνα και δεν διαθέτουν την οικονομική δυνατότητα αγοράς κατοικίας υπό τις παρούσες συνθήκες. Επίσης, αλήθεια πόσοι νέοι διαθέτουν μόνιμη εργασία για να δεσμευτούν σε δανεισμό διάρκειας 30 ετών; Εφόσον το πρόγραμμα θα ξεκινήσει εντός του πρώτου τριμήνου του 2023, ο 39χρονος εν έτη 2022 βρίσκεται εκτός του προγράμματος; Το μεγαλύτερο πρόβλημα εντοπίζεται κυρίως σε όσους εν δυνάμει δικαιούχους διαμένουν στο νομό Αττικής, όπου καταγράφονται και οι μεγαλύτερες αυξήσεις τόσο στις τιμές πώλησης όσο και στις τιμές ενοικίασης και τα δεδομένα δεν φαίνεται να βελτιώνονται στο άμεσο μέλλον.

Σύμφωνα με επίσημους πίνακες της Eurostat, η Ελλάδα είναι δεύτερη στην ανεργία των νέων κάτω των 25 ετών, 27,3%, με την Ισπανία να είναι στην πρώτη θέση με 32,3% και την Ιταλία στην τρίτη 23,9%. Υπολογίζεται πως στη χώρα μας 66.000 νέοι κάτω των 25 ετών είναι εκτός εργασίας. Ανησυχητικά είναι τα στοιχεία που αφορούν όμως και την ανεργία των γυναικών. Η Ελλάδα είναι εδώ στην πρώτη θέση 15,6%, με την Ισπανία να είναι στη δεύτερη με 14,8%. Το 84% των εργαζομένων ανησυχούν ότι οι απολαβές τους δεν είναι αρκετά υψηλές για να ανταποκριθούν στον αυξημένο πληθωρισμό, ενώ την ίδια στιγμή μεγάλο ποσοστό των ήδη εργαζομένων αναζητούν εργασία, καθώς ο μισθός δεν είναι αρκετός. Αυτά προκύπτουν από την έρευνα «Η απασχολησιμότητα στην Ελλάδα 2022» που πραγματοποιήθηκε από την ADECCO.

Στο άρθρο 5, για την κοινωνική αντιπαροχή, λέτε ότι η σύμβαση με αντικείμενο τη σύμπραξη φορέων της Γενικής Κυβέρνησης θα γίνεται με ιδιώτες αναδόχους. Όμως, στην παράγραφο 3 αναφέρεται ότι οι δικαιούχοι μισθωτές σε προγράμματα κοινωνικής αντιπαροχής επιλέγονται από τον φορέα στον οποίο ανήκει το ακίνητο. Δεν θα έπρεπε απλώς να υπάρχουν συγκεκριμένα αντικειμενικά κριτήρια χωρίς να παρεμβάλλεται ο φορέας;

Αναφορικά με το πρόγραμμα ανακαινίζω ενοικιάζω, του άρθρου 9, οι εντασσόμενοι στο πρόγραμμα επιδοτούνται για την πραγματοποίηση δαπανών επισκευής και ανακαίνισης επί του ακινήτου τους ύψους μέχρι 10.000 ευρώ, που περιλαμβάνουν τα απαιτούμενα υλικά και τις εργασίες. Η επιδότηση ανέρχεται στο 40%. Αλήθεια, τι να πρωτοανακαινίσει κάποιος με αυτή την επιδότηση με τις τιμές της αγοράς; Πόσοι νέοι έχουν να καλύψουν το υπόλοιπο 60%;

Εμείς, στην Ελληνική Λύση, τονίζουμε ότι με τους θανάτους να ξεπερνούν τις γεννήσεις και την Ελλάδα να έχει έναν από τους πιο γερασμένους πληθυσμούς στην Ευρώπη, κοινός τόπος είναι πως το δημογραφικό αδιέξοδο παραμένει ένα από τα κορυφαία, όχι μόνο οικονομικά, αλλά και υπαρξιακά προβλήματα της χώρας με σαφή αντίκτυπο στους ρυθμούς οικονομικής ανάπτυξης. Με το συντελεστή γονιμότητας να έχει υποχωρήσει σε κάτω από 1,5 μονάδες ήδη από τα τέλη της δεκαετίας του 1980, από 2,1 έως 2,5 μονάδες τις δεκαετίες 1990 και 1970 και να κινείται σήμερα στο 1,3 και εν τη απουσία συνταρακτικών ανατροπών, όπως για παράδειγμα της πλήρους αντιστροφής του brain drain σε brain gain, οι ρυθμοί μείωσης του πληθυσμού της χώρας δεν πρόκειται να ανακοπούν. Η πανδημία μάλιστα που ήρθε αμέσως μετά την οικονομική κρίση στην Ελλάδα επιδείνωσε το προϋπάρχον αρνητικό περιβάλλον για την απόκτηση ενός παιδιού, με αποτέλεσμα να εκτιμάται πως μόνο την τρέχουσα δεκαετία σε ένα αισιόδοξο σενάριο αναμένονται κατά περίπου 13% λιγότερες γεννήσεις σε σχέση με αυτές τις δεκαετίες 2010 - 2019. Θα συνεχίσουμε με τα υπόλοιπα άρθρα στην επόμενη συνεδρίαση. Σας ευχαριστώ.

**ΜΙΛΤΙΑΔΗΣ ΧΡΥΣΟΜΑΛΛΗΣ (Προεδρεύων της Επιτροπής):** Τον λόγο έχει ο κ. Τσακλόγλου.

**ΠΑΝΑΓΙΩΤΗΣ ΤΣΑΚΛΟΓΛΟΥ(Υφυπουργός Εργασίας και Κοινωνικών Υποθέσεων)**: Αξιότιμες κυρίες και κύριοι Βουλευτές, νομίζω ότι η Εισηγήτρια της Πλειοψηφίας, κυρία Κεφαλά, ήταν αναλυτική και κατατοπιστικότατη. Θα ξεκινήσω λέγοντας, ότι η στεγαστική πολιτική ήταν ένας από τους λιγότερο αναπτυγμένους τομείς του κράτους πρόνοιας στη χώρα μας, πάντα. Είναι αλήθεια επίσης, ότι στα χρόνια των προγραμμάτων οικονομικής προσαρμογής της προηγούμενης δεκαετίας, οι σχετικές δράσεις περιορίστηκαν αισθητά.

Το παρόν νομοσχέδιο αποτελεί ένα σημαντικό εργαλείο, για την κάλυψη αυτού του κενού και ιδιαίτερα, για την κάλυψη των στεγαστικών αναγκών των νέων ζευγαριών και ατόμων. Η χώρα μας αποκτά μετά από πολλά χρόνια στεγαστική πολιτική, που έρχεται να υλοποιήσει σημαντικό μέρος της σχετικής δέσμευσης του πρωθυπουργού από το βήμα της Διεθνούς Έκθεσης Θεσσαλονίκης, τον περασμένο Σεπτέμβριο. Πρόκειται για ένα μελετημένο και καινοτόμο πρόγραμμα στέγασης, που κινητοποιεί δημόσιους και ιδιωτικούς, εθνικούς αλλά και κοινοτικούς πόρους.

Σε αυτό το σημείο, θα ήθελα να τονίσω κάτι, επειδή φαίνεται να υπάρχει μια παρεξήγηση. Δεν είναι αυτό το νομοσχέδιο, το μόνο νομοσχέδιο το οποίο υλοποιεί στεγαστική πολιτική. Δεν είναι καν αυτές οι διακηρύξεις, οι οποίες υλοποιούνται με το συγκεκριμένο νομοσχέδιο. Είναι τμήμα των αντίστοιχων δεσμεύσεων του πρωθυπουργού, στη Διεθνή Έκθεση Θεσσαλονίκης. Είναι εκείνο το ποσό, το οποίο αντιστοιχεί στις δεσμεύσεις του πρωθυπουργού, στο οποίο αναφερθήκαμε, το οποίο μιλάει για πάνω από 1,7 δισεκατομμύρια ευρώ, εκ των οποίων λίγο λιγότερο από 1,6 δισεκατομμύρια είναι δημόσιοι πόροι και με συνολικά ωφελούμενους περίπου 137.000 χιλιάδες άτομα.

Το συγκεκριμένο νομοσχέδιο κινείται σε τέσσερις βασικούς άξονες, που αφορούν τόσο στην προσφορά όσο και στη ζήτηση στέγης. Ήταν ένα από τα σημεία, τα οποία επισημάνθηκαν από ορισμένους ομιλητές και πράγματι, μιλώντας σαν οικονομολόγος, το ζήτημα της προσφοράς στέγης είναι πάρα πολύ σημαντικό και επιπρόσθετα, ανακουφίζουμε και ένα κομμάτι του που έχει σχέση με τη ζήτηση, αλλά με ένα μεγάλο κομμάτι τους αναφέρεται στην αύξηση της προσφοράς στέγης.

Ο πρώτος άξονας είναι το πρόγραμμα «Σπίτι μου», το οποίο αφορά άτομα ηλικίας 25 έως 39 ετών με ετήσιο εισόδημα από 10.000 ευρώ έως το κατά περίπτωση όριο - το όριο αυτό ορίζεται με βάση τον αριθμό των μελών της οικογένειας και είναι το ίδιο με αυτό που προβλέπεται για τη χορήγηση του επιδόματος θέρμανσης - και οι οποίοι δεν διαθέτουν ακίνητο κατάλληλο για κατοικία. Οι εν λόγω νέοι δικαιούνται άτοκα ή χαμηλότοκα δάνεια που θα χρηματοδοτηθούν κατά 75% από τη δημόσια υπηρεσία απασχόλησης και θα αφορά σε αγορά ακινήτων αξίας έως 200.000 ευρώ, έως 150 τετραγωνικών μέτρων και παλαιότητας τουλάχιστον 15 ετών. Εκτιμάται, ότι οι ωφελούμενοι θα είναι γύρω στους 10.000 νέους ή νέα ζευγάρια 25 έως 31 ετών. Η υλοποίηση του προγράμματος αναμένεται μέσα στο πρώτο τρίμηνο του 2023 και αν αυτό το πρόγραμμα αποδειχθεί επιτυχές, θα υπάρξει και επέκτασή του. Παρεμπιπτόντως, αυτό το σημείο επειδή κάπου υπήρχε μια παρεξήγηση, αυτό που ζητάμε να βάλουνε 10% οι ωφελούμενοι, το αντίστοιχο το οποίο δίνουν στις τράπεζες είναι 20%, το διπλάσιο ποσοστό από αυτό. Οπότε υπάρχει μια σημαντική ελάφρυνση αντίστοιχα στους ωφελούμενους του προγράμματος, για τη συμμετοχή τους σε αυτό.

Ο δεύτερος άξονας είναι ο νεοεισαχθείς θεσμός της κοινωνικής αντιπαροχής, σύμφωνα με τον οποίο δημόσιοι φορείς συμπράττουν με ιδιώτες αναδόχους, προκειμένου να ανεγερθούν με έξοδα του αναδόχου σε οικόπεδο του δημοσίου, ακίνητα τα οποία θα εκμεταλλεύεται ο ανάδοχος για ορισμένο χρονικό διάστημα, με την υποχρέωση να μισθώνει μέρος αυτών σε δικαιούχους έναντι προκαθορισμένου μισθώματος. Οι δικαιούχοι μισθωτές θα επιλέγονται με βάση αντικειμενικά κοινωνικά κριτήρια, ενώ εκτός από την απλή μίσθωση των σπιτιών με χαμηλό ενοίκιο θα επιτρέπεται και η υπογραφή συμβάσεων μίσθωσης, με δικαίωμα προαίρεσης για την εξαγορά τους στο τέλος της διαδικασίας αυτής. Είναι το γνωστό rent-to-own.

Η επιλογή του αναδόχου θα γίνεται μετά από δημόσια πρόσκληση, που θα απευθύνει ο φορέας στον οποίο ανήκει το ακίνητο. Μετά το πέρας του χρόνου εκμετάλλευσης, ο ανάδοχος υποχρεούται να παραδώσει το ακίνητο στον ιδιοκτήτη φορέα, στο δημόσιο δηλαδή. Στόχος του προγράμματος κοινωνικής αντιπαροχής, είναι η ανέγερση 2.500 κοινωνικών κατοικιών για περίπου 5.000 ωφελούμενους νέους έως 39 ετών.

Ο τρίτος άξονας είναι το πρόγραμμα «ΚΑΛΥΨΗ» και αφορά στη μίσθωση από το δημόσιο, ιδιωτικών κατοικιών που συμμετείχαν στο πρόγραμμα ΕΣΤΙΑ για τη στέγαση μεταναστών και τη διάθεσή τους σε ευάλωτους νέους και νέα ζευγάρια. Σύμφωνα με το νομοσχέδιο, οι ιδιοκτήτες των ακινήτων καλούνται να εκμισθώσουν τις κατοικίες για τρία έτη σε άτομα ηλικίας 25 έως 39 ετών, δικαιούχους του ελάχιστου εγγυημένου εισοδήματος. Στόχος είναι η αξιοποίηση σε πρώτη φάση τουλάχιστον 1.000 ακινήτων, στα οποία θα στεγαστούν περίπου 2.500 χιλιάδες ωφελούμενοι. Οι εκτιμήσεις από αυτά τα νούμερα έγιναν με βάση τις ροές, τις οποίες βλέπουμε στα αντίστοιχα προγράμματα στο ΕΣΤΙΑ, δηλαδή.

Ο Τέταρτος Άξονας είναι το Πρόγραμμα «ΑΝΑΚΑΙΝΙΖΩ-ΝΟΙΚΙΑΖΩ», που αποσκοπεί στην ένταξη κενών κατοικιών στη μισθωτική αγορά, με την επιδότηση των ιδιοκτητών για την αναβάθμισή τους.

Το Πρόγραμμα αφορά σε ιδιοκτήτες, με ετήσιο εισόδημα έως 40.000 ευρώ και ακίνητη περιουσία έως 300.000 ευρώ, ενώ αποκλείονται όσοι έχουν ενταχθεί σε προγράμματα εξοικονόμησης ενέργειας ή ανακαίνισης, για οποιοδήποτε ακίνητό τους, κατά τα τελευταία 5 έτη. Αυτό ήταν επίσης ένα σημείο, το οποίο επισημάνθηκε από διάφορους ομιλητές. Και είναι λογικό αυτό που προβλέπεται. Δεν θέλουμε να έχουν διπλή επιδότηση, πρακτικά, για τον ίδιο σκοπό.

Το ακίνητο πρέπει να έχει εμβαδό μέχρι 100 τετραγωνικά μέτρα και να βρίσκεται σε αστική περιοχή, δεν πρέπει να έχει δηλωθεί ως πρώτη κατοικία ή ως μισθωμένη κατοικία, αλλά να αναφέρεται ως «κενή», στο έντυπο Ε2, των τριών τελευταίων ετών.

Οι εντασσόμενοι στο Πρόγραμμα επιδοτούνται για δαπάνες επισκευής και ανακαίνισης έως 10 χιλιάδων ευρώ. Η επιδότηση φθάνει στο 40% της δαπάνης, με προϋπόθεση την ηλεκτρονική εξόφληση των τιμολογίων και την εκμίσθωση του ακινήτου για τουλάχιστον 3 χρόνια.

Πέραν των ανωτέρω Αξόνων, με τα άρθρα 10 έως 13, καθιερώνεται ειδική κατηγορία «χρήσεις γης» για την κοινωνική κατοικία, ως υποσύνολο της ειδικής κατηγορίας «χρήσεις γης-κατοικία» και ανακαλούνται, αυτοδικαίως και αζημίως, παραχωρήσεις ακίνητης περιουσίας φορέων του δημοσίου, προς άλλους δημόσιους φορείς, για την εκπλήρωση δημοσίου σκοπού, ο οποίος, όμως, δεν πραγματοποιήθηκε εντός 15ετίας από την παραχώρηση.

Αυτό ήταν ένα άλλο σημείο, στο οποίο θα ήθελα να αναφερθώ και που νομίζω ότι το ανέφερε ο κ. Μουλκιώτης. Πάμε στην 15ετία ακριβώς, για να αποφύγουμε την περίοδο της κρίσης και πάμε πιο πίσω από εκεί. Δηλαδή, δεν είναι ακίνητα, τα οποία παραχωρήθηκαν στο δημόσιο, στην περίοδο της κρίσης, όπου πραγματικά υπήρχε ανεπάρκεια πόρων. Είναι από παλαιότερα. Και γνωρίζετε πάρα πολύ καλά ότι έχουμε πάρα πολλά τέτοια ακίνητα, τα οποία δεσμεύονται για πάρα πολύ μεγάλο χρονικό διάστημα και δεν αξιοποιούνται. Αυτό θέλουμε να περιορίσουμε.

Επανέρχομαι στο νομοσχέδιο. Επίσης, θεσπίζεται το Πρόγραμμα Στεγαστικής Αποκατάστασης των πυρόπληκτων, στο Μάτι, με αντικείμενο την ανέγερση κοινωνικών κατοικιών, μέσω της αξιοποίησης της δωρεάς της Κυπριακής Δημοκρατίας, η οποία προβλέπεται στο από 19/10/2021 Μνημόνιο Συνεργασίας μεταξύ Ελλάδας και Κύπρου.

Ως προς τα λοιπά άρθρα του νομοσχεδίου:

Με το άρθρο 21 επαναπροσδιορίζεται ο τρόπος καθορισμού των εισοδηματικών κριτηρίων, για τις παροχές προς άνεργους και αναζητούντες εργασία, οι οποίοι είναι εγγεγραμμένοι στο ψηφιακό Μητρώο της Δ.ΥΠ.Α. *(Δημόσιας Υπηρεσίας Απασχόλησης)*.

Στο άρθρο 22 περιλαμβάνονται ρυθμίσεις αναφορικά με τις υφιστάμενες μισθώσεις ακινήτων του πρώην Οργανισμού Εργατικής Κατοικίας (*ΟΕΚ*) από επιχειρήσεις.

Με το άρθρο 23 ρυθμίζεται το ζήτημα της διάθεσης κατοικιών του πρώην ΟΕΚ προς επιλαχόντες κληρούχους, μετά την παρέλευση 25 ετών από τη διενέργεια της κλήρωσης.

Με το άρθρο 24 παρατείνεται η διάρκεια της εκκαθάρισης της «ΟΛΥΜΠΙΑΚΟ ΧΩΡΙΟ Α.Ε.».

Μετά, υπάρχει ένα ασφαλιστικό κεφάλαιο, στο νομοσχέδιο, όπου έχουν συμπεριληφθεί διατάξεις που αφορούν στη βελτίωση της λειτουργίας του ΝΑΤ. Μεταξύ άλλων, προτείνεται η ρύθμιση που επιτρέπει σε αρχιπλοιάρχους και μηχανικούς ναυτιλιακών επιχειρήσεων, που είναι κάτοχοι διπλώματος πλοιάρχου ή μηχανικού πρώτης τάξης, αντίστοιχα και δεν ασκούν αποδεδειγμένα άλλο επάγγελμα ή λειτούργημα, να απασχολούνται και να ασφαλίζονται στο ΝΑΤ ακόμα και αν είναι συνταξιούχοι.

Επιπροσθέτως, αίρεται η υποχρέωση θεώρησης του γνησίου της υπογραφής των πλοιάρχων, οι οποίοι βεβαιώνουν την υπηρεσία σε πλοία με ξένη σημαία –κάτι, το οποίο έχει ταλαιπωρήσει αρκετά το ΝΑΤ.

Το δεύτερο είναι ότι προβλέπεται ότι οι διατακτικές σίτισης δεν υπόκεινται σε φορολογία και ασφαλιστικές εισφορές, όταν η αξία τους δεν υπερβαίνει το ποσό των 7 ευρώ ανά εργάσιμη ημέρα.

Το τρίτο είναι ότι προβλέπεται ότι η καταβολή εισφορών υπέρ ΟΓΑ αναγνωρίζεται ότι καλύπτει ασφαλιστικό χρόνο, στο πλαίσιο της άσκησης τυπικής ασφάλισης και επέρχονται οι σχετικές συνέπειες.

Και, το τέταρτο είναι ότι προβλέπεται ασφάλιση σπουδαστών κολεγίων, οι οποίοι πραγματοποιούν πρακτική άσκηση, κατά τρόπο όμοιο με αυτόν που ισχύει για τους φοιτητές και τους σπουδαστές.

Θα ήθελα, πριν κλείσω, να αναφερθώ σε ορισμένα από τα σχόλια, τα οποία έγιναν:

Το πρώτο, στο οποίο ήδη αναφέρθηκα, ήταν αυτό που σας είπα και προηγουμένως. Δηλαδή ότι όλη η στεγαστική πολιτική δεν εξαντλείται στο νομοσχέδιο αυτό. Δεν εξαντλείται ούτε καν σε αυτά, τα οποία εξήγγειλε, στη Διεθνή Έκθεση Θεσσαλονίκης, ο Πρωθυπουργός. Ένα τυπικό κομμάτι από αυτό είναι π.χ. όλοι αυτοί, οι οποίοι λαμβάνουν τα στεγαστικά επιδόματα του ΟΠΕΚΑ. Αυτά έχουν ύψος γύρω στα 400 εκατομμύρια το χρόνο. Αρκετοί από αυτούς είναι και ωφελημένοι του ελάχιστου εγγυημένου εισοδήματος, στο οποίο αναφερθήκατε προηγουμένως.

Τώρα, σε σχέση με το συγκεκριμένο Πρόγραμμα ΕΣΤΙΑ, θεωρούμε κοινωνικά δίκαιο τα σπίτια αυτά να συνεχίσουν να παρέχονται σε ευάλωτους συμπολίτες μας, όποτε εκκενώνονται από πρόσφυγες ή αιτούντες άσυλο. Θέτουμε, απλά, το κριτήριο ο δυνητικός δικαιούχος να είναι ωφελούμενος του ελάχιστου εγγυημένου εισοδήματος.

Υπάρχουν δύο πράγματα, τα οποία ειπώθηκαν, τα οποία θέλω να ελπίζω ότι, απλά έγιναν από παρεξήγηση.

«Επιχορηγείτε τους εργολάβους». Πως τους επιχορηγούμε τους εργολάβους, αφού η κοινωνική αντιπαροχή δεν έχει δημοσιονομικό κόστος για το Κράτος και το Δημόσιο δεν βάζει χρήματα στην υπόθεση αυτή, που είναι η επιδότηση;

Το δεύτερο είναι ότι, μας είπατε ότι «Φεύγετε στην κλασική αντιπαροχή». Δεν τους το δίνουμε, δεν επιχορηγούμε κάτι, κυρία Φωτίου. Η ιδιοκτησία είναι του Δημοσίου, παραμένει στο Δημόσιο. Βλέπω, πολύ συχνά, γίνεται αυτή η παρεξήγηση, μεταξύ του τι είναι η διαχείριση και του τι είναι ιδιοκτησία. Μου το λέτε κάθε φορά που λέμε ότι κάποιος διαχειρίζεται κάτι για κάποιον άλλον. Αυτό δεν είναι μεταβίβαση ιδιοκτησίας. Τελεία και παύλα.

**ΘΕΑΝΩ ΦΩΤΙΟΥ (Ομιλεί εκτός μικροφώνου)**

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικών Υποθέσεων):** Καταλαβαίνω πολύ καλά που λέτε και έχετε λάθος. Αυτό ακριβώς λέω.

Λοιπόν, τώρα, μας λέτε, ας πούμε, για παράδειγμα ότι «Αυξάνετε τις κλασικές αντιπαροχές και βρίσκετε νέους τρόπους συνέργειας με τους εργολάβους». Στην κλασική αντιπαροχή που επικαλείστε ουσιαστικά πουλάς γη. Αυτό γίνεται πρακτικά. Παραχωρείς κυριότητα και λαμβάνεις ανταλλάγματα. Εδώ ούτε κυριότητα δίνουμε ούτε χρήματα βάζουμε και αξιοποιούμε ακίνητα που χρόνια παρέμεναν αδρανή. Νομίζω ότι είναι κάτι το ιδιαίτερα θετικό.

Κυρίες και κύριοι Βουλευτές. Αυτό είναι το 7ο νομοσχέδιο του Υπουργείου Εργασίας και Κοινωνικών Υποθέσεων, σε αυτή την Κυβερνητική θητεία που υπηρετεί το πολιτικό πρόταγμα αυτής της Κυβέρνησης για οικονομική ανάπτυξη, με κοινωνικό πρόσημο. Αυτή τη φορά στο επίκεντρο της κοινωνικής πολιτικής είναι οι νέοι μας που στερήθηκαν πολλά κατά τη διάρκεια της υπερδεκαετούς κρίσης.

Το νομοσχέδιο επιδιώκει να αποτελέσει μέρος της λύσης ενός υπαρκτού προβλήματος, δηλαδή του προβλήματος των νέων μας που χρειάζονται πρόσβαση σε ποιοτική στέγη, συμβατή με τις οικονομικές τους δυνατότητες, ώστε να μπορέσουν να εξελιχθούν οικονομικά και κοινωνικά, αποκτώντας ένα αξιοπρεπές βιοτικό επίπεδο.

Άκουσα προσεκτικά τα σχόλιά σας και πραγματικά ορισμένα ήταν εποικοδομητικά, κάποια άλλα θα τα έλεγα καταστροφολογικά, άκουσα και το συντομότερο ανέκδοτο για μία ακόμα φορά: «Κοστολογημένο πρόγραμμα του ΣΥΡΙΖΑ», αλλά ελπίζω και πιστεύω ότι το νομοσχέδιο θα τύχει διακομματικής στήριξης, καθώς νομίζω ότι έχει βαθύτατα κοινωνικό χαρακτήρα.

Σας ευχαριστώ πολύ.

**ΜΙΛΤΙΑΔΗΣ ΧΡΥΣΟΜΑΛΛΗΣ (Προεδρεύων της Επιτροπής):** Ευχαριστούμε, κύριε Υπουργέ.

Ολοκληρώθηκε η κατ’ άρθρον συζήτηση του σχεδίου νόμου του Υπουργείου Εργασίας και Κοινωνικών Υποθέσεων.

Να υπενθυμίσω στους συναδέλφους Βουλευτές, την Πέμπτη, ώρα 16.00΄, στην Αίθουσα Γερουσίας, θα διεξαχθεί η β΄ ανάγνωση.

Σας ευχαριστώ όλους.

Στο σημείο αυτό έγινε η γ΄ ανάγνωση του καταλόγου των μελών της Επιτροπής. Παρόντες είναι οι Βουλευτές κ.κ. Ακτύπης Διονύσιος, Βαρτζόπουλος Δημήτριος, Δαβάκης Αθανάσιος, Βρυζίδου Παρασκευή, Γιόγιακας Βασίλειος, Ευθυμίου Άννα, Ιατρίδη Τσαμπίκα (Μίκα), Καλογιάννης Σταύρος, Κεφαλά Μαρία – Αλεξάνδρα, Κόλλιας Κωνσταντίνος, Κρητικός Νεοκλής, Λεονταρίδης Θεόφιλος, Λιάκος Ευάγγελος, Λιούπης Αθανάσιος, Μαντάς Περικλής, Μαραβέγιας Κωνσταντίνος, Μαρκόπουλος Δημήτριος, Μπλούχος Κωνσταντίνος, Οικονόμου Βασίλειος, Πνευματικός Σπυρίδων, Σαλμάς Μάριος, Σκόνδρα Ασημίνα, Τζηκαλάγιας Ζήσης, Τσιλιγγίρης Σπυρίδων (Σπύρος), Φωτήλας Ιάσονας, Χρυσομάλλης Μιλτιάδης (Μίλτος), Αβραμάκης Ελευθέριος, Αυγέρη Θεοδώρα (Δώρα), Βαρδάκης Σωκράτης, Βαρεμένος Γεώργιος, Γεροβασίλη Όλγα, Θραψανιώτης Εμμανουήλ, Μεϊκόπουλος Αλέξανδρος, Μπαλάφας Ιωάννης, Μπάρκας Κωνσταντίνος, Ξενογιαννακοπούλου Μαρία – Ελίζα (Μαριλίζα), Σκουρλέτης Παναγιώτης (Πάνος), Τριανταφυλλίδης Αλέξανδρος (Αλέκος), Φωτίου Θεανώ, Μουλκιώτης Γεώργιος, Μπαράν Μπουρχάν, Πουλάς Ανδρέας, Φραγγίδης Γεώργιος, Κατσώτης Χρήστος, Δελής Ιωάννης, Στολτίδης Λεωνίδας, Αθανασίου Μαρία, Ασημακοπούλου Σοφία-Χάιδω, Απατζίδη Μαρία και Γρηγοριάδης Κλέων.

Τέλος και περί ώρα 15.15΄ λύθηκε η συνεδρίαση.

**Ο ΠΡΟΕΔΡΕΥΩΝ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

**ΜΙΛΤΙΑΔΗΣ ΧΡΥΣΟΜΑΛΛΗΣ ΙΑΣΩΝ ΦΩΤΗΛΑΣ**